title: Kultainen kompassi

text: Löydettyään Rogerin Lyra tahtoo viedä aletiometrin lordi Asrielille. Hänet on kuitenkin vangittu Svalbardiin, panssarikarhujen linnoitukseen, koska kirkko vastustaa hänen Tomua koskevia tutkimuksiaan – kirkon edustajat uskovat Tomun olevan kaiken synnin lähde ja haluaisivat tuhota sen. Noitien hinatessa kuumailmapalloa kohti Svalbardia suuret, lepakkomaiset, kalliohirmuiksi kutsut hirviöt hyökkäävät sen kimppuun. Lyra putoaa maahan, mutta selviää vahingoittumattomana. Panssarikarhut kuitenkin vangitsevat hänet. Hän onnistuu huijaamaan Iofur Raknisonin, vallan kaapanneen karhujen kuninkaan, taistelemaan Iorek Byrnisonin kanssa. Iorek tappaa Iofurin ja nousee kuninkaaksi. Tämän jälkeen Lyra matkustaa Iorekin ja Rogerin kanssa lordi Asrielin luokse.


title: Kultainen kompassi

text: Vaikutusvaltansa ansiosta lordi Asriel on onnistunut vankeudestaan huolimatta hankkimaan tarvittavat välineet jatkaakseen tutkimuksiaan Tomun parissa. Hän selittää Lyralle Tomun virtaavan toisesta maailmasta ja kertoo, että on olemassa monia rinnakkaisia universumeita. Lordi Asriel poistuu Lyralta salaa, mukanaan Roger ja runsaasti tieteellistä välineistöä. Lyra lähtee hänen peräänsä, mutta lordi Asriel ehtii irrottaa Rogerin ja tämän daimonin toisistaan. Tämän seurauksena vapautuu valtava määrä energiaa, joka lordi Asrielin instrumenttien ansiosta repii taivaaseen valtavan aukon, joka johtaa toiseen maailmaan. Lordi Asriel kävelee aukon läpi uuteen maailmaan, ja Pantalaimonin neuvosta Lyra päättää seurata häntä. Tähän päättyy ensimmäinen kirja, ja tarina jatkuu trilogian toisessa osassa "Salaperäinen veitsi".


title: General Dynamics Electric Boat

text:
General Dynamics Electric Boat (GDEB) on monialayritykseen General Dynamics Corporationiin kuuluva laivanrakennusyritys. Se on ollut Yhdysvaltain laivaston tärkein sukellusveneiden toimittaja jo sata vuotta ja samalla luonut perustan usean muun valtion sukellusvenetuotannolle.
Vuonna 2014 yhtiö voitti 17,6 miljardin dollarin sopimuksen kymmenen uuden Virginia-luokan sukellusveneen rakentamisesta Yhdysvaltain laivastolle.


title: General Dynamics Electric Boat

text: Vuonna 1899 yhdysvaltalainen Isaac Rice perusti Electric Boat Companyn valmistamaan John Philip Hollandin suunnittelemia vedenalaisia aluksia eli sukellusveneitä, joita tehtiin Lewis Nixonin hallinnoimalla Crescent Shipyardilla Elizabethissa New Jerseyssä.


title: General Dynamics Electric Boat

text:
Ensimmäinen telakan valmistama sukellusvene oli "Holland VI", joka nimettiin myöhemmin "USS Hollandiksi" runkonumerolla SS-1. Alus oli 11. huhtikuuta 1900 ensimmäinen Yhdysvaltain laivaston käyttöön ottama sukellusvene ja sen onnistunut palvelus teki mahdolliseksi uuden mallin A- eli Plunger-luokan suunnittelun, jonka lähtökohtana oli telakan valmistama koealus "Fulton". Tämä myytiin Venäjän keisarilliselle laivastolle ja jossa se sai nimen Som. Onnistumisen myötä heräsi ulkomailla kiinnostus sukellusveneisiin ja John Hollandin viimeisimmät suunnitelmien lisenssit lunastettiin Britannian kuninkaalliselle laivastolle, Japanin keisarilliselle laivastolle, Venäjän keisarikunnan laivastolle ja Alankomaiden kuninkaalliselle laivastolle.
Ensimmäisen maailmansodan aikana yhtiö ja sen alihankkijat valmistivat Yhdysvaltain laivastolle 85 sukellusvenettä ja 722 sukellusveneidentorjunta-alusta. Sodan päätyttyä Yhdysvallat ei tilannut uusia sukellusveneitä ennen vuonna 1931 tilattua "USS Cuttlefishiä", mutta Perun laivastolle valmistettiin kaksi sukellusvenettä. Toisen maailmansodan aikana yhtiö valmisti laivastolle 74 sukellusvenettä.


title: General Dynamics Electric Boat

text: Vuonna 1952 yhtiö nimettiin General Dynamics Corporationiksi. Yhtiö osti vuotta myöhemmin Convairin, jolloin pääyhtiö piti nimen General Dynamics ja sukellusveneyksikkö palasi käyttämään nimeä Electric Boat.


title: General Dynamics Electric Boat

text: Ensimmäisen yhtiön valmistama ydinkäyttöinen sukellusvene "USS Nautilus" laskettiin vesille tammikuussa 1954 ja ensimmäinen mannertenvälisin ohjuksin varustettu sukellusvene "USS George Washington" laskettiin vesille 1959.


title: General Dynamics Electric Boat

text: Myös Ohio-, Los Angeles-, Virginia- ja Seawolf-luokkien alukset valmistettiin yhtiön telakalla. Vuonna 2002 yhtiö aloitti "USS Nautiluksen" entisöinnin ennen aluksen museointia.


title: Tekstisuunnittelija

text: Tekstisuunnittelija () vastaa mainosmateriaalien, kuten ilmoitusten, esitteiden, suoramarkkinointikirjeiden, nettisivujen ja vastaavien tekstien laadinnasta sekä esimerkiksi TV-mainosten suunnittelusta ja käsikirjoittamisesta. Tekstisuunnittelijan (suomalaisessa mainostoimistoslangissa "copyn") työtehtäviin kuuluu nimenomaan mainonnan ja muiden markkinointiviestinnällisten tekstien suunnittelu, mikä erottaa tehtävän teknisen kirjoittajan työstä. Jotkut tekstisuunnittelijat ovat kuitenkin hankkineet kannuksensa teollisuusyritysten teknisinä kirjoittajina, ja varsinkin ns. inhouse-copyn (yrityksen oman tekstisuunnittelijan) toimenkuvaan saattaa kuulua myös teknisen kirjoittajan työtä.


title: Tekstisuunnittelija

text: Ammattitaitoinen tekstisuunnittelija on kokonaisvaltainen mainonnan suunnittelija, joka yhdessä työparinsa art directorin (tai muun ryhmän) kanssa suunnittelee yritysten markkinointiviestinnän linjat kokonaisuutena sekä sisällöt kampanja- ja elementtikohtaisesti. Tekstisuunnittelijat tunnetaan monesti mainoksiin kirjoittamistaan mainoslauseista eli sloganeista (esimerkiksi DNA:n mainoskampanjasta tunnetuksi tullut "Elämä on"), mutta todellisuudessa valtaosa työstä on varsin arkista: vaativaa tekstisuunnittelua, asiakkaan tuotteisiin ja yritykseen perehtymistä sekä markkinoinnin ja markkinointiviestinnän kokonaisuuksien suunnittelua. Varsinainen tekstisuunnittelu on asiakkaan haluamien (tai tarvitsemien) viestien kirjoittamista helposti ymmärrettävään ja houkuttelevaan muotoon.


title: Tekstisuunnittelija

text: Tekstisuunnittelijan läheisimpänä työparina toimii useimmiten AD (art director), joka vastaa mainonnan visuaalisuudesta. Tekstisuunnittelija voi myös toimia osana suurempaa mainonnansuunnitteluryhmää, tai hän voi työskennellä suoraan mainostoimiston asiakasyrityksen tai muun organisaation palveluksessa, freelancerina tai itsenäisenä ammatinharjoittajana.


title: Tekstisuunnittelija

text: Markkinointi-instituutin ohella tekstisuunnittelijaksi voi opiskella Turun ammattikorkeakoulussa.


title: Akasakan metroasema

text: Akasakan metroasema () on Fukuokan kaupungin Chūōn suuralueella sijaitseva metroasema. Asema on seitsemäs asema Kūkō-linjalla Meinohaman aseman päästä lukien. Asema avattiin 26. heinäkuuta 1981.


title: Akasakan metroasema

text: Asema sijaitsee Fukuokan keskustasta jonkin matkaa läntee. Aseman lähistöllä sijaitsee useita toimistoja ja niiden lisäksi muun muassa:


title: Kerinthos

text: Kerinthos oli juutalaiskristillinen gnostilainen opettaja, joka vaikutti toisella vuosisadalla. Hänen oppinsa oli haarauma ebioniittien opetuksesta, ja varhaiskristillinen kirkko tuomitsi sen harhaoppiseksi lahkoksi.


title: Kerinthos

text: Kerinthoksen syntymä- ja kuolinaikoja ei tunneta. Hän perusti koulunsa roomalaiseen Asian provinssiin ja keräsi ympärilleen oppilaita. Kerinthoksen kirjoituksia ei ole säilynyt, eikä niitä ole todennäköisesti levitetty laajalle. Kuten usein, hänen opetuksensa tunnetaan vain harhaoppien vastustajien kirjoitusten välityksellä. Laajimman selonteon hänen opetuksistaan antaa Epifanios 300-luvulla, mutta tuolloin hänellä ei ole ollut käytössään ensi käden lähteitä.


title: Kerinthos

text: Varhaisin säilynyt maininta Kerinthoksesta on Irenaeukselta, osana hänen teostaan "Harhaoppeja vastaan", joka kirjoitettiin noin vuonna 170. Irenaeuksen mukaan Kerinthos oli saanut opetusta egyptiläisten viisaudessa ja väitti, että hän oli saanut tietoa enkeliltä. Hän opetti, että näkyvä maailma ja taivas eivät olleet korkeimman olennon luomia, vaan ne oli luonut alempi voima (demiurgi) tai joukko enkeleitä, jotka antoivat myös juutalaisen lain. Juutalaisen lain noudattaminen, eli teot, olivat keskeisiä pelastuksen kannalta.


title: Kerinthos

text: Kerinthos teki eron Jeesus ja Kristuksen välille. Hän kielsi Jeesuksen yliluonnollisen syntymän ja sanoi hänen olleen Joosefin ja Marian lapsi. Kristus puolestaan laskeutui Jeesukseen taivaasta kasteen yhteydessä ja jätti hänet ristiinnaulitsemisessa. Kerinthoksen sanotaan opettaneen myös, että Jeesus tullaan herättämään kuolleista viimeisenä päivänä, samalla kun kaikki muut ihmiset nousevat ylös kuolleista hänen mukanaan.


title: Kerinthos

text: Näin Kerinthoksen opetukset olivat ebioniittisia kristologian osalta, kun taas luomisen osalta hänen käsityksensä muistuttivat gnostilaisuutta. Kerinthos uskoi tuhatvuotiseen valtakuntaan, joka perustettaisiin maan päälle ennen ylösnousemusta ja taivasten valtakuntaa.


title: Kerinthos

text: On arveltu, että Johanneksen evankeliumi kirjoitettiin Kerinthoksen opetuksia vastaan. Irenaeuksen mukaan Polykarpos kertoi tarinan, jonka mukaan evankelista Johannes pelkäsi Kerinthosta niin paljon, että pakeni kerran kylpylästä saatuaan selville Kerinthoksen olevan siellä.


title: Kerinthos

text: Kerinthos saattaa olla "Jaakobin salaisen kirjan" väitetty vastaanottaja, vaikka nimeä ei kyetä tekstin turmeltuneisuuden vuoksi lukemaan: vastaanottajan nimestä on luettavissa vain loppu "...thos". Myös "Jaakobin salaista kirjaa" vastaan suunnattu "Apostolien kirje" antaa ymmärtää, että kirja oli Kerinthoksen opetusten mukainen. Toisella ja kolmannella vuosisadalla vaikuttanut kristillinen lahko, joka sai myöhemmin nimityksen "alogi", väitti Kerinthoksen olleen Johanneksen evankeliumin ja Ilmestyskirjan todellinen kirjoittaja. Näin opetti mm. Caius.


title: MV Edgar Wood

text: MV Edgar Wood on Winnipegjärvellä liikennöivä lautta-alus. Alus liikennöi järven länsirannalla Matheson Islandin eteläpuolella mantereella sijaitsevasta Islandview'n lauttasatamasta järven itärannalle Bloodveinin kylään. Lauttareitti toimii Provincial Road 234:n jatkeena.


title: MV Edgar Wood

text: 110,48 bruttorekisteritonnin aluksen on rakentanut Riverton Boat Works Ltd. Rivertonissa Manitobassa vuonna 1958 ja sen kantavuus on 36 tonnia. Aluksen pituus on 27,4 metriä, leveys 7,3 metriä ja syväys 1,8 metriä. Se voi kuljettaa 39 matkustajaa ja 11 ajoneuvoa. Aluksen miehistö käsittää kolme henkilöä. Vuonna 2007 alus kuljetti 1 883 matkustajaa ja 1 049 ajoneuvoa.


title: MV Edgar Wood

text: Alus liikennöi vain sulan veden aikaan. Liikennöintikauden keskimääräinen alkamisajankohta on 25. toukokuuta ja päättymisajankohta 26. lokakuuta. Alus purjehtii reitin Islandview – Bloodvein – Islandview kerran vuorokaudessa arkisin. Lisäksi alus on liikenteessä joka toinen lauantai. Maanantaisin ja perjantaisin ajetaan jokapäiväisen aamuvuoron lisäksi ylimääräinen vuoro iltapäivällä. Aiemmin alus liikennöi myös Bloodveinin lounaispuolella sijaitsevaan Princess Harbourin satamaan, mutta satama poistui aikataulusta purjehduskaudella 2009.


title: Soest

text: Soest voi tarkoittaa seuraavia:


title: Pau FC

text: Pau FC on ranskalainen jalkapalloseura, joka on perustettu vuonna 1904 Lounais-Ranskan Paussa.


title: Jump Ultimate Stars

text: Jump Ultimate Stars on Ganbarionin kehittämä ja Nintendon julkaisema tappelupeli Nintendo DS -käsikonsolille. Se on jatkoa suositulle Jump Super Stars -pelille. Peli muistuttaa Nintendon Super Smash Bros. -pelisarjaa, mutta tässä Nintendon hahmojen tilalla on Weekly Shonen Jump -lehden hahmoja.


title: Jump Ultimate Stars

text: Peli vastaa useilla tavoin aiempaa osaansa, mutta tähän on myös tehty useita muutoksia. Pelissä on nyt yli 300 hahmoa 41 eri mangasarjasta toisin kuin aiemmassa, jossa oli 160 hahmoa. Tässä osassa ei kuitenkaan nähdä enää hahmoja Hikaru no Go ja Mr. Fullswing -sarjoista.


title: Jump Ultimate Stars

text: Pelin taistelut käydään taistelukentillä, jotka on tehty muistuttamaan mangan sivua. Jokaisella kentällä on erityinen tausta ja maasto, mikä vaihtelee mangasarjojen mukaan. Useissa tasoissa on myös joitain yllätyksiä kuten liikkuvat tai hajoavat esineet. Myös osa seinistä ja lattioista on mahdollista hajottaa taistelussa.


title: Paris FC

text: Paris FC on ranskalainen jalkapalloseura, joka on perustettu vuonna 1969. Paris FC pelaa kaudella 2018–2019 Ranskan toiseksi korkeimmalla sarjatasolla, Ligue 2:ssa.


title: Telocvovim

text: Telocvovim on Enochian Crescentin ensimmäinen albumi. Sen julkaisi vuonna 1997 suomalainen Woodcut Records. Albumi oli levy-yhtiön neljäs julkaisu.


title: Telocvovim

text: Telocvovim on yhtyeen tuotannosta lähimpänä perinteistä raakaa black metalia vaikkakin myöhäisemmillä levyillä yleistyvät avant-gardet suuntaukset ovat kuultavissa jo ensilevyllä.


title: Telocvovim

text: Albumin nimi on brittiläisen okkultistin, John Deen kehittelemää heenokiaanista/enokiaanista ”enkelikieltä” ja tarkoittaa "Kuoleman Lohikäärmettä", eli Luciferiä .


title: US Raonnaise

text: US Raonnaise on ranskalainen jalkapalloseura, joka on perustettu vuonna 1921 koillisranskalaisessa Raon-l'Étapen kunnassa Vosgesin departementissa.


title: Saitama

text: Saitama () on Japanin Saitaman prefektuurin pääkaupunki ja suurin kaupunki. Se sijaitsee Kantōn alueella Saitaman prefektuurin kaakkoisosassa aivan Tokion metropolin pohjoispuolella. Se lasketaan kuuluvaksi Suur-Tokioon, ja monet sen asukkaista käyvätkin Tokiossa töissä. Kaupungin asukasluku on 1 281 171 (vuonna 2016) ja pinta-ala 217,49 neliökilometriä. Saitama on nimitetty yhdeksi Japanin virallisista suurkaupungeista.


title: Saitama

text: Nykyinen Saitaman kaupunki syntyi toukokuussa 2001, kun aiemmat Ōmiyan, Urawan ja Yonon kaupungit yhdistyivät. Virallinen suurkaupunki Saitamasta tehtiin 1. huhtikuuta 2003, ja kaupunki laajeni edelleen vuonna 2005, kun Iwatsukin kaupunki liittyi siihen.


title: Saitama

text: Saitama jakautuu kymmeneen suuralueeseen. Niistä asukasluvultaan suurin on Minami-ku, pinta-alaltaan vuorostaan Iwatsuki-ku.


title: Mies joka ampui Liberty Valancen

text: Mies joka ampui Liberty Valancen ("The Man Who Shot Liberty Valance") on John Fordin ohjaama yhdysvaltalainen lännenelokuvan klassikko vuodelta 1962. Ensi-iltansa aikoihin sitä pidettiin tusinamaisena lännenelokuvana. Sen maine on kuitenkin kasvanut, ja nyt sitä pidetään yhtenä lännenelokuvan suurista klassikoista. Elokuva perustuu Dorothy M. Johnsonin saman nimiseen novelliin.


title: Mies joka ampui Liberty Valancen

text: Elokuvan pääosia näyttelevät James Stewart idästä tulleena lakimiehenä, Lee Marvin lainsuojattomana Liberty Valancena sekä John Wayne, joka esittää lännenelokuvan klassista sankaria, joka tahtomattaan sekaantuu tapahtumien kulkuun.


title: Mies joka ampui Liberty Valancen

text: Edith Head oli elokuvan puvustuksesta Oscar-ehdokaana, mikä on hyvin harvinaista lännenelokuvalle.


title: Mental Beat

text: Mental Beat on suomalaisen rockyhtye Hanoi Rocksin vuonna 1983 Kanadassa julkaistu promo-EP, jota ei tarkoitettu kaupalliseen myytiin. Hanoi Rocksin suosio kasvoi 1983 huomattavaa vauhtia ja se julkaisi useita EP:itä, singlejä ja maksisinglejä, jotta yhtyeen tunnettavuus kasvaisi, erityisesti Pohjois-Amerikassa. Tämä EP onkin julkaistu juuri yhtyeen tunnetuksi tekemiseksi Kanadan radioissa.


title: Mental Beat

text: Levyn kappaleet on "Tragedya" lukuun ottamatta irrotettu Hanoi Rocksin silloiselta uudelta albumita "Back to Mystery City", jota tämä EP mainostaa. Kappaleet ovat käytännössä samat kuin muillakin kyseiseltä albumilta julkaistuilla maksisingleillä Malibu Beach ja Until I Get You. Promootio-EP:lle on tietenkin kerätty Hanoi Rocksin sen hetkiset hitit. Kaikki kappaleet tehnyt Andy McCoy.


title: Mental Beat

text: Kappaleissa "Mental Beat", "Malibu Beach Nightmare" ja "Until I Get You"Kappaleessa "Tragedy"


title: Matthias Jabs

text: Matthias Jabs (s. 25. lokakuuta 1955 Hannover, Länsi-Saksa) on saksalainen kitaristi ja lauluntekijä. Hänet tunnetaan heavy metal -yhtye Scorpionsin pitkäaikaisena jäsenenä.


title: Matthias Jabs

text: Jabs suosii Explorer-mallisia kitaroita. Vuonna 2011 Cort lanseerasi uuden Jabsin signature Garage-malliston, joita hän käytti Get Your Sting & Blackout -kiertueilla.


title: Matthias Jabs

text: Ennen uraansa Scorpionsissa hän oli ollut jäsenenä yhtyeissä Lady ja Fargo.


title: Matthias Jabs

text: Hän liittyi Scorpionsiin vuonna 1979 Uli Jon Rothin poistuttua yhtyeen riveistä. Jabbsin ensimmäinen levynsä Scorpionsin kitaristina oli Lovedrive, joka ilmestyi samana vuonna. Ennen Scorpionsia hän soitti Lady ja Fargo -nimisissä yhtyeissä, joista jälkimmäinen tunnetaan nykyisin nimellä Victory.


title: Matthias Jabs

text: Jabbs on naimisissa ja hänellä on poika nimeltä Nicolas. Jabbs harrastaa tennistä ja jalkapalloa. Hänellä on myös oma kitarakauppa Münchenissä.


title: Southend United FC

text: Southend United FC on englantilainen jalkapalloseura Southend-on-Seasta. Se pelaa kaudella 2015–2016 kolmanneksi korkeimmalla sarjatasolla, ykkösliigassa.


title: Southend United FC

text: Southend United FC perustettiin vuonna 1906 englantilaisessa Blue Boar -pubissa. Seuran perustaja oli luultavasti mies nimeltä Oliver Trigg. Southendin ensimmäinen manageri oli Bob Jack, jonka johdolla "Ravut" voittivat Southern League 2:n ja nousivat Southern League 1:een. Jack toimi Southendin managerina vuodet 1906–1910.


title: Southend United FC

text: Vuonna 1919 Southend muutti The Kursaal -stadionille. Seuraavana vuonna historiansa viidennen managerin alaisena se pelasi suuren cup-ottelun Tottenhamia vastaan. Ottelu päättyi Tottenhamin voittoon 4–1. Liigassa Southend sijoittui tuona vuonna 17:nneksi. Vuonna 1932 sarjanousun esteenä oli neljä pistettä enemmän kerännyt Fulham. Neljä vuotta myöhemmin Southend osti kaikkien aikojen ensimmäisen 10 000 punnan pelaajan, David Jackin sekä maalivahti George MacKenzien, josta tuli Southendin kaikkien aikojen eniten maaotteluja pelannut mies (Irlannin maajoukkueessa yhdeksän ottelua).


title: C.F. Ingemar Carlson II

text: C.F. Ingemar Carlson II on Winnipegjärvellä Kanadassa liikennöivä lossi. Vaijeriohjattu lossi liikennöi Islandview'n satamasta Matheson Islandin kylään. Lossireitti on osa Provincial Road 234 -tietä.


title: C.F. Ingemar Carlson II

text: 94,48 bruttorekisteritonnin aluksen on rakentanut Riverton Boat Works Ltd. vuonna 1977, ja se aloitti liikennöinnin nimellä Thomas A. McIvor Nelsonjoen vesistöön kuuluvalla Cross Lake -järvellä vuonna 1978, jossa se palveli Cross Laken kylän ajoneuvoliikennettä. Vuonna 1986 se otettiin pois käytöstä ja siirrettiin Matheson Islandin ja Islandview'n väliselle reitille vuonna 1991 korvaamaan aiempaa lossia, C.F. Ingemar Carlsonia.


title: C.F. Ingemar Carlson II

text: Nykyisellä reitillään alus on vuosina 1991–2006 kuljettanut vuosittain noin 34 000 henkilöä ja 15 900 ajoneuvoa.


title: C.F. Ingemar Carlson II

text: Alus on 22,9 metriä pitkä, 9,2 metriä leveä ja sen syväys on 1,5 metriä. Se voi kuljettaa 50 matkustajaa sekä 12 henkilöautoa. Miehistönä aluksella on yksi lossinkuljettaja.


title: Kortepohjan ylioppilaskylä

text: Kortepohjan ylioppilaskylä on Jyväskylän yliopiston ylioppilaskunnan omistama asumislähiö Jyväskylän Kortepohjassa noin kaksi kilometriä kaupungin keskustasta.


title: Kortepohjan ylioppilaskylä

text: Ylioppilaskylä on osa arkkitehti Bengt Lundstenin suunnittelemaa Kortepohjan asuinaluetta. Talojen rakentaminen aloitettiin vuonna 1967. Vuosina 1968–1975 valmistui yhteensä 16 rakennusta ja keskusrakennus, jonne sijoitettiin muun muassa asukastoimisto ja opiskelijaravintola Rentukka. Kylää täydennettiin kahdella asuinrakennuksella vuonna 1989.


title: Kortepohjan ylioppilaskylä

text: Ylioppilaskylän päättävänä elimenä toimii asukasneuvosto.


title: Frank Luck

text: Frank Luck (s. 5. joulukuuta 1967 Schmalkalden) on saksalainen entinen ampumahiihtäjä, olympiavoittaja ja maailmanmestari.


title: Frank Luck

text: Hän on voittanut kahdesti olympiakullan viestissä vuosina 1994 ja 1998. Hopeaa tuli 20 kilometrillä 1994 ja 2002 sekä viestissä 2002. Maailmanmestaruuden Frank Luck voitti 10 kilometrillä 1989 ja 1999 sekä takaa-ajossa vuonna 2000. Hän on ollut mukana voittamassa peräti kymmentä viestin ja joukkuekilpailun maailmanmestaruutta. Yhteensä hänellä on 25 arvokisamitalia.


title: Frank Luck

text: Hän lopetti uransa vuoden 2004 viestin maailmanmestaruuden jälkeen.


title: Frank Luck

text: Frank Luckin lanko on Sven Fischer, menestyksekäs ampumahiihtäjä hänkin.


title: E-jolla

text: E-Jollat , Europe Class, ovat tämän hetken suosituimpia kevytveneitä. E-Jollaa voi käyttää yksi tai kaksi ihmistä, ja ne ovat erittäin nopeita. E-jollassa on yksi purje, jota säädetään skuutti-köydellä. Skuutti-köysi löysää ja kiristää purjetta, mikä auttaa purjetta saamaan mahdollisimman hyvän ilmavirtauksen alleen. E-Jollan suunnitteli belgialainen Alois Roland vuonna 1960. E-jolla kehittettiin Moth-kehitysluokan kokemusten perusteella. E-jollalla ja Moth-luokan veneillä onkin yhtenäisiä mittoja.


title: E-jolla

text:
E-Jollat valmistetaan nykyisin pääasiassa lasikuidusta, vaikka puusta valmistettujakin tehdään. Nykyiset E-Jollat ovat noin 3½ metriä pitkiä ja painavat noin 50 kiloa. Purjepinta-ala on useimmiten 7 neliömetriä, ja purjeet valmistetaan kudotusta kankaasta, jotta ne kestävät kovan rasituksen.
1990-luvulta lähtien alumiinisten mastojen rinnalla sallittiin hiilikuitumastot.


title: E-jolla

text: Europe Class oli yksi olympialaisten purjehduslajeista. E-jollalla kilpailevan purjehtijan ihanteellisena painona pidetään noin 55-75 kg. Veneellä kilpaillaan jopa 25 m/s tuulessa. Lajissa kansainvälisellä tasolla menestyneistä suomalaispurjehtijoista tunnetuin on Sari Multala, joka sijoittui kesän 2000 ja 2004 olympialaisissa viidenneksi.


title: Ídolos Brazil

text: Ídolos Brazil on brasilialainen versio brittiläisestä Pop Idol -ohjelmasta. Ohjelmassa etsitään laulajiksi haluavia Brasiliasta. Ohjelmaa esittää kanava SBT.


title: Ídolos Brazil

text: Ídolos Brazilia on esitetty kahden tuotantokauden ajan. Ensimmäisen kauden voittaja (2006) oli Leandro Lopes ja toisen (2007) Thaeme Mariôto.


title: Ōhorikōenin metroasema

text: Ōhorikōenin metroasema () on Fukuokan kaupungin Chūōn suuralueella sijaitseva metroasema. Asema on kuudes asema Kūkō-linjalla Meinohaman aseman päästä lukien. Asema avattiin 26. heinäkuuta 1981 ja se on saanut nimensä viereisen Ōhorikōenin puiston mukaan.


title: Ōhorikōenin metroasema

text: Aseman läheisyydessä sijaitsevat muun muassa:


title: Doogie White

text: Doogie White (s. 7. maaliskuuta 1960) on skotlantilainen rock-laulaja, joka on tehnyt yhteistyötä muun muassa Sack Trickin, Midnight Bluen, Praying Mantisin, Rainbow'n, Yngwie Malmsteenin, Cornerstonen ja Rata Blancan kanssa.


title: Doogie White

text: White syntyi Motherwellin kaupungissa ja perusti La Paz -yhtyeen vuonna 1984. Hän kierteli Skotlannissa neljän vuoden ajan ennen liittymistään Midnight Blueen vuonna 1988.


title: Doogie White

text: White lauloi Praying Mantisin kanssa vuoden 1991 Japanin-kiertueella. Muusikko liittyi Ritchie Blackmoren Rainbow-yhtyeeseen vuonna 1994 ja oli päävokalisti albumilla "Stranger in Us All" (1995). Ennen tätä hän haki Iron Maidenin laulajan paikkaa entisen laulajan Bruce Dickinsonin erottua yhtyeestä. White tuli toiseksi yhtyeen päätettyä valita Blaze Bayleyn.


title: Doogie White

text:
White on jättänyt Rainbow'n ja työstää tällä hetkellä omaa albumiaan. Hän on myös jatkanut aktiivista yhteistyötään muiden artistien kanssa.
Doogie on vastikään liittynyt brittiläisen NWOBHM tyylisuuntaa edustavan Tank yhtyeen vokalistiksi.


title: Alan Brown

text: Alan Everest Brown (20. marraskuuta 1919 Malton, Yorkshire – 20. tammikuuta 2004 Guildford, Surrey) oli brittiläinen kilpa-autoilija.


title: Alan Brown

text: Brown osallistui yhdeksään Formula 1:n maailmanmestaruussarjan osakilpailuun kausilla 1952–1954. Hän saavutti yhteensä kaksi MM-pistettä, jotka tulivat Sveitsin Grand Prix'sta. Lisäksi Brown osallistui useisiin MM-sarjan ulkopuolisiin F1-kilpailuihin.


title: Toppilan Mallasjuomatehdas

text: Oy Toppilan Mallasjuomatehdas Ab on oululainen panimo, jonka lahtelainen Oy Mallasjuoma Ab osti vuonna 1967. Mallasjuoma lopetti oluen panon Toppilassa vuonna 1979.


title: Toppilan Mallasjuomatehdas

text:
Toppilan Mallasjuomatehtaan voidaan katsoa perustetun jo vuonna 1862, kun Isak Wilhelm Fellman perusti "Toppilansalmen Oluttehtaan" Oulun kauppaseuran maille. Tehdas aloitti oluen ja sahdin valmistuksella ja kolme vuotta tämän jälkeen yritys sai oikeuden valmistaa myös portteria. Nälkävuonna 1867 panimo ajautui vararikkoon. Sen osti seuraavana vuonna . Panimo oli jonkin aikaa oululaisen Snellman-suvun hallinnassa, mutta myytiin "Isak Åströmille" vuonna 1885. Vuonna 1919 panimo fuusioitiin Mustasalmen oluttehtaan kanssa ja fuusiossa syntyneen yrityksen nimeksi annettiin Oy Toppilan Mallasjuomatehdas Ab.
Tehdasalueella Länsi-Toppilassa on säilynyt rakennuksia panimon koko historian ajalta. Vanhin varsinainen panimorakennus on 1864 rakennettu panimon viljavarasto, jossa nykyisin toimii "Allin Matala"-niminen kokous- ja juhlaravintola. Rakennuksen yhteydessä on punatiilinen tehdasrakennus noin vuodelta 1889. Rakennukset ovat toimineet mallastamona ja varastona.


title: Toppilan Mallasjuomatehdas

text: Toinen tiilirakennus alueella on vuonna 1900 valmistunut lämpökeskus ja sen taakse vuonna 1940 rakennettu höyrykeskus. Molempiin rakennuksiin liittyy tiilimuurattu piippu.


title: Toppilan Mallasjuomatehdas

text: Tiilirakennusten väliin on valmistunut vuonna 1968 keittämö- ja pullottamorakennus. Myös viimeisimmät (vuonna 1979 suljetut) oluen keittolaitteistot ovat jäljellä kokonaisina keittämössä ja lähes käyttökunnossa (laitteisiin tulee mm. sähkö). Rakennus edustaa tyylikästä 1960-luvun elementtirakentamista lasitiilisine ikkunoineen.


title: Toppilan Mallasjuomatehdas

text: Alueen pohjoisosassa on vuonna 1980 valmistuneet aluetta hallitsevat varastorakennukset. Rakennuksissa on Mallasjuoman myöhemmin ostaneella Hartwallilla jakeluvarasto.


title: Toppilan Mallasjuomatehdas

text: Panimon konttorina toiminut huvila on alueen rakennuksista vanhin. Se on myös vanhin koko Toppilansalmen ja Hietasaaren alueen huvilarakennuksista. Huvilan rakennutti "Henrik Tornberg" vuonna 1856. Huvila sai nykyisen uusrenessanssityylisen ulkoasunsa näköalatorneineen vuonna 1881, jolloin "Johan Georg Snellman" rakennutti ja sisusti huvilan uudelleen. Huvila myytiin panimon ohella Isak Åströmille. Åströmin aikana huvilaan rakennettiin rakennusmestari "W. Linderoosin" piirustusten mukaan suuri avoin veranta ja verannan päälle parveke. Veranta on sittemmin lasitettu 1960-luvulla.


title: Benjamin Rubinstein

text: Benjamin Björn (”Beni”) Rubinstein (12. huhtikuuta 1905 Helsinki – 12. heinäkuuta 1989 New York, New York, Yhdysvallat) oli amerikansuomalainen lääkäri ja psykoanalyytikko.


title: Benjamin Rubinstein

text: Rubinstein syntyi Helsingin juutalaisyhteisöön ja kävi koulua sekä kotikaupungissaan että Kööpenhaminassa. Helsingin yliopistossa häntä kiinnostivat aluksi historia ja filosofia, mutta kun hän luki Sigmund Freudin kirjan "Toteemi ja tabu", hän päätti aloittaa lääketieteen opinnot voidakseen ryhtyä psykoanalyytikoksi. Yliopistossa hän työskenteli Ragnar Granitin tutkimusassistenttina. Rubinstein valmistui lääketieteen lisensiaatiksi Helsingin yliopistosta joulukuussa 1936. Vuosina 1937–1939 hän opiskeli Isossa-Britanniassa neurologiaa ja psykiatriaa, ja hänen koulutusanalyytikkonaan toimi Sigmund Freudin oppilas Eva Rosenfeld.


title: Benjamin Rubinstein

text: Talvisodan puhjettua hän palasi Suomeen ja palveli lääkärinä ja psykiatrina talvi- ja jatkosodassa; hänen sotilasarvonsa oli lääkintäkapteeni. Hän avioitui vuonna 1940 Dinorah Rosenthalin kanssa.


title: Benjamin Rubinstein

text: Rubinstein työskenteli Helsingin yliopistollisessa keskussairaalassa vuoteen 1947, jolloin hän matkusti vaimonsa kanssa Yhdysvaltoihin Menninger-säätiön psykiatriseen koulutuskeskukseen Topekaan ja työskenteli psykiatrina vuodet 1948–1953. Hän valmistui psykoanalyytikoksi Menninger-säätiön koulutusohjelmasta maaliskuussa 1953 ja perusti yksityisvastaanoton New Yorkiin. Hän ja hänen vaimonsa saivat Yhdysvaltain kansalaisuuden vuonna 1957.


title: Benjamin Rubinstein

text: Rubinsteinin laaja kirjallinen tuotanto sisältää useita merkittäviä artikkeleita psykoanalyysin filosofiasta. Aiheina olivat muun muassa psykofyysinen ongelma, motivaatio, metafora, psykoanalyyttisten selitysten logiikka ja metapsykologia. Niitä julkaistiin englannin kielellä merkittävissä kansainvälisissä tieteellisissä aikakauskirjoissa, ja ne koottiin vuonna 1997 yksiin kansiin nimellä "Psychoanalysis and the Philosophy of Science: Collected Papers of Benjamin B. Rubinstein, M.D."


title: Villi tusina 2

text: Villi tusina 2 ("Cheaper by the Dozen 2") on vuonna 2005 ensi-iltansa saanut komediaelokuva. Se on jatko-osa elokuvalle Villi tusina ("Cheaper by the Dozen").


title: Villi tusina 2

text: Tom Baker päättää viedä perheensä kesälomalle, mutta loma ei menekään suunnitelmien mukaan; naapurissa asuu Tomin pitkäaikainen vihamies, Jimmy Murtaugh. Tom yrittää ensin olla ystävällinen, mutta huomaa pian, että vanhat kaunat pitää kostaa. Lapset tosin tulevat toimeen Murtaughien lasten kanssa, ja Tom päättää osallistua pääsiäisenä järjestettävään kilpailuun, jossa he kilpailevat Murtaughia vastaan.


title: Tuhkimo III – Taikansa kutakin

text: Tuhkimo III. Taikansa kutakin () on kolmas Tuhkimo-elokuva, jonka on tuottanut Disney. Se on jatkoa elokuville "Tuhkimo" ja "Tuhkimo II – Unelmien prinsessa".


title: Tuhkimo III – Taikansa kutakin

text: Elokuva sai ensi-iltansa Yhdysvalloissa 6. helmikuuta 2007.


title: Tuhkimo III – Taikansa kutakin

text: Tuhkimo ja prinssi elävät onnensa kukkuloilla hienossa palatsissaan, kun taas ilkeät sisarpuolet Anastasia ja Druzella kuuraavat lattioita ja pesevät pyykkiä kartanossaan. Kun omasta prinssistään haaveileva Anastasia onnistuu varastamaan hyvän haltijakummin taikasauvan, ilkeä äitipuoli käyttää sitä ajan muuttamiseen. Hän vaihtaa Tuhkimon ja Anastasian rooleja niin että pian prinssi luulee Anastasian olevan se suloinen tyttö, jonka kanssa on aikeissa mennä naimisiin. Tuhkimo murtuu täysin huomatessaan, ettei prinssi enää yhtäkkiä muistakaan häntä vaan väittää tanssineensa Anastasian kanssa kuninkaallisissa tanssiaisissa. Pikkuhiljaa neuvokkaalle kyökkipiialle alkaa selvitä, kuka on kaiken takana - ilkeä äitipuoli. Tuhkimo yrittääkin oitis murtaa ilkeän äitipuolen lumouksen, mutta tämä tuhoaa ainoan todisteen Tuhkimon ja prinssin viettämästä tanssiaisillasta - Tuhkimon jäljellä olevan lasikengän. Ilkeä äitipuoli karkottaa Tuhkimon kartanostaan ja varoittaa tyttöä lähestymästä Anastasiaan ihastunutta prinssiä. Epätoivon musertama Tuhkimo saapuu satamaan ja on juuri aikeissa lähteä purjehtimaan laivalla kauas pois, kun prinssi ilmestyykin yhtäkkiä laivalle ja kertoo muistavansa Tuhkimon. Lumous on murrettu! Linnaan palatessaan Tuhkimo ja prinssi vihitään ja Anastasia muuttaa itsensä takaisin omaksi itsekseen. Ilkeän äitipuolen ja Druzellan kohtalo onkin sitten kamalampi - taikasauva muuttaa heidät sammakoiksi ja lopulta Tuhkimon palatsiin piioiksi. Tuhkimo päättää antaa Anastasialle vielä yhden mahdollisuuden, sillä auttoihan tämä sentään hänen pelastamisessaan. Ja niin he kaikki elivät onnellisina elämänsä loppuun asti.


title: Gerhard Armauer Hansen

text: Gerhard Henrik Armauer Hansen (29. heinäkuuta 1841 – 12. helmikuuta 1912) oli norjalainen tutkija, joka tunnisti lepraa aiheuttavan "mycobacterium leprae" -bakteerin vuonna 1873. Lepraa kutsutaankin toisinaan hänen mukaansa Hansenin taudiksi.


title: Gerhard Armauer Hansen

text: Hansen syntyi Bergenissä ja opiskeli Fredrikin kuninkaallisessa yliopistossa (nykyinen Oslon yliopisto). Hän käytti huomattavan paljon aikaa lepran tutkimukseen, ja osin bakteerin löytämisen ansiosta lepratapaukset vähenivät Norjassa vuoden 1875 1 800:sta vuoden 1901 575 sairastumiseen.


title: Gerhard Armauer Hansen

text: Hansen oli kärsinyt kupasta 1860-luvulta lähtien, mutta menehtyi vuonna 1912 sydänsairauteen Florøssä.


title: SO Romorantinais

text: SO Romorantinais on ranskalainen jalkapalloseura, joka on perustettu vuonna 1930. Sen kotipaikka on Keski-Ranskan Loir-et-Cherin departementissa sijaitseva Romorantin-Lanthenayn kunta.


title: Liv Grete Poirée

text: Liv Grete Poirée (o.s. Skjelbreid, s. 7. heinäkuuta 1974) on norjalainen uransa lopettanut ampumahiihtäjä.


title: Liv Grete Poirée

text: Olympialaisissa hän on saavuttanut viestissä hopeaa 2002 ja pronssia 1998, sekä hopeaa 15 kilometrillä 2002. Maailmanmestaruuskisoissa hän on voittanut kahdeksan kultamitalia, kaksi hopeaa ja kaksi pronssia. Maailmancupin hän voitti kaudella 2003–2004.


title: Liv Grete Poirée

text: Hän ilmoitti lopettavansa uransa maaliskuussa 2006.


title: Liv Grete Poirée

text: Liv Grete oli vuosina 2000–2013 naimisissa toisen ampumahiihtäjän ranskalaisen Raphaël Poiréen kanssa, heillä on kolme lasta. Liv Greten sisko Ann Elen Skjelbreid on myös ampumahiihtäjä.


title: Lapsilukko (digitaalinen tekniikka)

text: Lapsilukko on elektroninen rajoitin, joka estää lapsia pääsemästä käsiksi heille haitalliseksi koettuun sisältöön tai aineistoon. Elektronista lapsilukkoa voidaan käyttää mm. digitaalisten televisioiden sisältöpalveluissa (erityisesti ns. aikuisviihde), tietokone- ja videopeleissä tai internet-yhteyttä käyttävissä tietokoneohjelmissa. Digitaalista sisältöä koskevan lapsilukon avulla kolmannet osapuolet (mm. vanhemmat) voivat estää tai rajoittaa valitsemansa henkilön (mm. holhoojat lapsensa) tekemisiä estämällä muun muassa tiettyä televisiokanavaa tai verkkosivustoa toimimasta, sensuroimalla kiroilun tai poistamalla tietokone- ja videopeleistä verisen sisällön). Lapsilukko saattaa myös sisältää henkilön käyttäytymistä rekisteröivän lokiominaisuuden, joiden avulla web-valvontaa suorittavan henkilön on mahdollista jälkikäteen selvittää esimerkiksi mitä web-sivuja valvonnan kohde (mm. lapsi tai nuori) on selannut. Käyttöjärjestelmistä Windows 7 sisältää lapsilukko-ominaisuuden. Lisäksi käytönhallintaominaisuuksia sisältyy nykyään moniin tietoturvasovelluksiin."Aikajärjestyksessä"


title: Baltiansaksalaiset

text: Baltiansaksalaiset ( tai "Baltendeutsche") olivat etenkin nykyisessä Virossa ja Latviassa asunut etninen saksalaisvähemmistö. Saksalaisia asettui asumaan Baltiaan 1100-luvulta alkaen. Baltiaa hallinnut aristokratia koostui muinaisten ritarien jälkeläisten ja alueelle myöhemmin Saksasta muuttaneiden lisäksi myös muualta Euroopasta kotoisin olleista aatelisista (esimerkiksi Venäjän palkkaamista sotilaista), jotka olivat Baltiaan asetuttuaan omaksuneet saksan kielen. Saksalaisväestöön kuuluivat lisäksi kaupunkeihin asettuneet saksalaiset kauppiaat.


title: Baltiansaksalaiset

text: Saksalaisten liikehdintä Baltiassa alkoi 1100-luvulla. Ensimmäiset tulijat olivat kauppiaita, ja he liikkuivat Väinäjoen varsilla. Heitä seurasivat lähetyssaarnaajat. Ensimmäisten joukossa oli augustinolainen Meinhard. Lähetystyö oli aluksi rauhanomaista, mutta muuttui sittemmin väkivaltaiseksi. Meinhardia seuranneen Bertholdin surmasivat pakanalliset liiviläiset ja hänen seuraajansa Albert von Buxhövden, jonka mukana oli paavi Innocentius III:n bullallaan mukaan kutsumia saksalaisia joukkoja. Saksalaiset alistivatkin ensin liiviläiset ja sitten latvialaiset varsin helposti. Virolaiset alistettiin 1200-luvun ensimmäisten vuosikymmenien aikana. Viimeinen vapaa virolainen alue Muhu vallattiin vuonna 1227. Valloitetut alueet jaettiin Kalparitaristolle ja piispanistuimille.. Kalparitaristo liittyi myöhemmin Saksalaiseen ritarikuntaan joka hallitsi aluetta 200 vuotta 1600-luvulle saakka, jolloin se hajosi heikennyttyään sodissa Puola-Liettuaa vastaan. Tämän jälkeen alueelle muodostui Baltian valtatyhjiö, jonka täyttivät Puola-Liettua etelässä ja Ruotsi pohjoisessa. Ruotsin vallan aikana baltiansaksalaisten asema heikkeni talonpoikiin nähden. Baltiassa talonpoikaisella valtaväestöllä oli vähemmän oikeuksia kuin esimerkiksi Pohjoismaissa.


title: Baltiansaksalaiset

text: Kartanotalouden ansiosta baltiansaksalainen aateli muodosti 1900-luvun alkuun saakka hallitsevan maanomistajaluokan Virossa ja Latviassa. Vuoden 1856 maanhankintalakien myötä alkoi syntyä myös muuta itsenäistä talonpoikaistoa, mutta vielä 1910-luvulla kartanot omistivat kaikkialla vähintään puolet viljelyskelpoisesta maasta ja lähes kaikki metsät. Baltian paikallishallinnon muodostivat vuoden 1866 lakikodifikaatioon saakka hallitsijoiden turvaamat aateliston feodaaliprivilegiot ja porvarien kiltalaitos, jotka kaikki takasivat saksalaisen väestön johtoaseman. Saksalaisväestö vastustikin laillisuusperiaatteen vastaisina Venäjän 1860-luvulla ylhäältäpäin toteuttamaa uudistusta, joka mahdollisti poliittiseen elämään osallistumisen ainakin varakkaimmalle osalle viron- ja latviankielisestä väestöstä. Kansallisuusliikkeen nousu vuosisadan lopulla merkitsi pääväestön kääntymistä saksalaista eliittiä vastaan, varsinkin Latviassa. Venäläistämistoimenpiteiden nähtiin pitkään kohdistuvan lähinnä saksalaisten etuoikeuksiin. Saksalaisviha oli keskeistä myös virolaisten identiteetissä.


title: Baltiansaksalaiset

text: Vuoden 1905 vallankumouksen aikana Baltiassa syntyi mellakoita, joiden aikana kartanoita ryöstettiin ja aatelisia tapettiin. Eniten tätä tapahtui Liivinmaalla, missä myös saksalaisia oli eniten. Venäläisten ja baltiansaksalaisten rankaisuretkikunnat palauttivat järjestyksen ankarin keinoin. Viron ja Latvian itsenäistyttyä 1918–1919 baltiansaksalaiset menettivät maareformeissa pääosan maaomaisuudestaan, mutta saivat huomattavan kulttuurisen autonomian. Sotien välillä baltiansaksalaisia alkoi muuttaa merkittävissä määrin Saksaan, joskaan tarkkoja lukuja ei tiedetä.


title: Baltiansaksalaiset

text: Baltia oli annettu Neuvostoliiton etupiiriin Molotov–Ribbentrop-sopimuksessa. Tästä syystä Saksan johto halusi paikalliset saksalaiset pois alueelta. Asiasta lähetettiin sähke Moskovassa olleelle Saksan ulkoministeri Joachim von Ribbentropille jo syyskuussa 1939 ja hänet määrättiin sopimaan asiasta Neuvostoliiton kanssa. Neuvotteluja käytiin Vjatšeslav Molotovin kanssa ja asiasta päästiinkin nopeasti yhteisymmärrykseen. Saksalaiset lähettivät kuljetuslaivoja Latvian ja Viron satamiin lokakuun alussa ja kertoivat vasta sen jälkeen aikomuksestaan siirtää baltiansaksalainen väestönosa Saksaan.


title: Baltiansaksalaiset

text: Saksalaiset solmivat baltiansaksalaisten siirtoa koskevan sopimuksen Latvian ja Viron kanssa samassa kuussa. Niin sanottu "Umsiedlung" käynnistyi sekin jo samassa kuussa. Virallisissa julistuksissa ei puhuttu Neuvostoliiton muodostamasta uhasta, vaan uusista tehtävistä Suur-Saksassa. Ensimmäisten kuljetuslaivojen mukana lähti Virosta 12 000 baltiansaksalaista ja Latviasta noin 47 000. Baltiansaksalaiset sijoitettiin Puolalta vallatuille alueille. Vielä kuljetuslaivojen lähdön jälkeen muutamia lähti muilla laivoilla tai rautateitse. Vain pieni osa saksalaisista jäi vielä Baltian maihin. Saksalaiset lehdet, yhdistykset ja seurat lopettivat toimintansa. Mukaan lähtevät baltiansaksalaiset saivat ottaa vain henkilökohtaista omaisuutta, kuten vaatteet, korut ja taloustavarat. Yhdistysten, kirkkojen ja koulujen omaisuus oli jätettävä taakse.


title: Baltiansaksalaiset

text: Baltiansaksalaisten taakseen jättämän omaisuuden selvittely jatkui vielä pitkään saksalaisten lähdettyä, eikä siihen saatu selvyyttä ennen kuin Neuvostoliitto miehitti Baltian maat. Saksa ja Neuvostoliitto sopivat asiasta tammikuussa 1941. Sopimuksen mukaan Neuvostoliitto maksoi Saksalle sen Latviassa, Virossa ja Liettuassa olleesta saksalaisesta omaisuudesta 200 miljoonaa markkaa. Tästä summasta kuitenkin vähennettiin Baltian maiden Saksassa olleen omaisuuden arvo eli 50 miljoonaa markkaa.


title: Baltiansaksalaiset

text: Samaten tammikuussa 1941 sovittiin myös Baltian maihin vielä jääneiden saksalaisten kuljettamisesta Saksaan. Tällöin muutolla oli jo paon sävy. Virosta lähti noin 7 500 henkilöä, joiden mukana oli noin tuhat virolaista. Latviasta lähti noin 10 000 saksalaista.


title: Donald Tsang

text: Donald Tsang Yam Kuen, GBM, KBE (曾蔭權; pinyin: Zēng Yīnquán, s. 7. lokakuuta 1944) oli Kiinan kansantasavallan erityishallintoalue Hongkongin korkein viranhaltija (香港特別行政區行政長官/香港特别行政区行政长官/Tèbié Xíngzhèngqū Xíngzhèng Zhǎngguān) vuodesta 2005 vuoteen 2012, jolloin Leung Chun-ying seurasi häntä virassa. Hänet julistettiin valituksi ainoana ehdokkaana 16. kesäkuuta 2005 ja 21. kesäkuuta kansan keskushallitus nimitti hänet virkaan. Tsang on ollut viranhaltija yli 30 vuotta. Hän on Hongkongin toinen hallintomies Kiinan alaisuudessa Tung Chee Hwan eron jälkeen.


title: Donald Tsang

text: Tsang meni työhön valtionhallintoon tammikuussa 1967. Vuonna 1977 hän työskenteli vuoden Aasian kehityspankissa Manilassa. Vuodet 1981–1982 hän opiskeli Harvardin yliopistossa Yhdysvalloissa, jossa suoritti julkishallinnon tutkinnon Kennedy School of Governmentissa. Hänestä tuli Hongkongin talousministeri syyskuussa 1995 ensimmäisenä kiinalaisena. Prinssi Charles löi hänet Brittiläisen Imperiumin ritarikunnan ritariksi 1997 pitkäaikaisista palveluksistaan Hongkongille, juuri ennen siirtokunnan siirtymistä Kiinalle. Tsang päätti puuttua Hongkongin pörssin toimintaan 1990-luvun lopun talouskriisin aikana suojellakseen sitä spekuloijilta, mistä häntä on kehuttu. Tsangin kaudella Hongkongin julkiset menot nousivat kaikkien aikojen ennätyslukemiin, 23 % bruttokansantuotteesta. 1. toukokuuta 2001 pääsihteeri Anson Chan erosi, jonka jälkeen Tsang nimitettiin tähän hallintoalueen toiseksi korkeimpaan virkaan.


title: Donald Tsang

text: 10. maaliskuuta 2005 Tung Chee-hwa ilmoitti erostaan "terveyssyistä" menetettyään Pekingin luottamuksen, jonka jälkeen Tsang vahvistettiin viransijaiseksi. Pekingin hallitus oli aina tukenut Tsangia johtoon, ja oli selvää että 800-jäseninen vaalikomitea valitsisi hänet yksimielisesti. Tsang erosi virastaan 25. toukokuuta 2005 asettuakseen ehdokkaaksi. Hän sai taakseen 674:n kahdeksastasadasta vaalikomitean jäsenestä allekirjoituksen ja tuli valituksi ainoana ehdokkaana. Uuden perustuslain tulkinnan mukaan Tsangin kausi kesti vain Tungin kauden jäljellä olevan osan, joka päättyi 30. kesäkuuta 2007. Tsang valittiin uudelle täydelle viisivuotiskaudelle 25. maaliskuuta 2007. Hän sai 649 hyväksytystä 772 äänestä vastaehdokastaan Alan Leongia vastaan.


title: Donald Tsang

text: Tsang on naimisissa ja hänellä on kaksi poikaa. Hän on katolilainen.


title: Entente Sannois Saint-Gratien

text: Entente Sannois Saint-Gratien on ranskalainen jalkapalloseura, joka on perustettu vuonna 1989 "OMNIA Sports Sannois Saint-Gratienin" ja "AS Saint-Gratienin" fuusioiduttua. Sen kotipaikkoja ovat Pariisin pohjoiset esikaupungit Sannois ja Saint-Gratien, jotka sijaitsevat Val-d’Oisen departementissa.


title: TIG-hitsaus

text: TIG-hitsaus () on kaasukaarihitsausprosessi, jossa valokaari palaa sulamattoman volframielektrodin ja työkappaleen välissä suojakaasun ympäröimänä. Suojakaasu on useimmiten argonia, joka ei reagoi sulan kanssa. TIG-hitsausta voidaan tehdä lisäainetta syöttäen tai ilman lisäainetta. Lisäaine on yleensä 1–3,5 mm paksu noin metrin mittainen paljas lanka, jonka koostumus vastaa hitsattavaa materiaalia. Käsinhitsauksessa lisäaine syötetään hitsisulaan käsin. Lisäaine voidaan syöttää myös koneellisesti, jolloin puhutaan mekanisoidusta TIG-hitsauksesta.


title: TIG-hitsaus

text: TIG-hitsausta käytetään yleisesti vaativien putkistojen hitsauksiin, ruostumattomien putkien ja putkipalkkien hitsaukseen ja valmistukseen, ohuiden aineiden hitsaukseen, alumiinien ja erikoismetallien hitsaukseen sekä pieniin korjaushitsauksiin. Käyttöalue alkaa noin 0,1 mm:n ainepaksuudesta.


title: TIG-hitsaus

text: Hitsausprosessin etuja ovat muun muassa hyvä sulan ja tunkeuman hallinta, tarkasti säädeltävä lämmöntuonti ja hitsin puhtaus. Hitsaus on mahdollista ilman lisäainetta, hitsin päälle ei muodostu kuonakerrosta, ja hitsistä saadaan helpommin halutun muotoinen kuin muilla hitsausprosesseilla. Huonoja puolia ovat hitsaamisen hitaus sekä useissa tapauksissa laitteiston kallis hinta. Hitsaus on suoritettava suojassa tuulelta. TIG-hitsausta pidetään yleensä vaativampana kuin muita kaarihitsausmenetelmiä, koska hitsaaja joutuu käyttämään poltinta toisella kädellä ja syöttämään lisäainetta toisella.


title: TIG-hitsaus

text: TIG-hitsauslaitteisto muodostuu virtalähteestä, hitsauspolttimesta ja poltinkaapelista, maadoituskaapelista ja suojakaasulaitteistosta. Suojakaasuvirtauksen ohjaus on lähes aina integroitu virtalähteen yhteyteen. Suojakaasun lähteenä toimivaan kaasupulloon asennetaan paineen alennin ja alennettu kaasunpaine johdetaan hitsausvirtalähteeseen integroiduille suojakaasulaitteille. Tämän jälkeen kaasuvirtaus johdetaan poltinkaapelin suojakaasuletkuja pitkin hitsauspolttimelle ja polttimenkaasuhylsyn lävitse suojaamaan hitsaustapahtumaa. Virtalähde tuottaa ja ohjaa hitsausvirtaa, joka syötetään poltinkaapelia pitkin hitsauspolttimen elektrodille. Kuljettuaan elektrodin ja työkappaleen välille syntyvän valokaaren kautta, virta kytkeytyy maadoituskaapelin kautta virtalähteen toiseen napaan.


title: TIG-hitsaus

text: Virtalähteenä käytetään vakiovirtalähdettä, jonka jännite muuttuu hitsausvirtapiirin vastuksen mukaan, mutta virta pysyy likimain samana hitsaustilanteesta riippumatta. Sama virtalähde soveltuu käytettäväksi niin puikko- kuin TIG-hitsauksessakin. Virtalähde voi kyetä syöttämään ainoastaan tasavirtaa tai tasavirran lisäksi vaihtovirtaa. Rautametalleja hitsataan yleensä tasavirralla ja ei rautametalleja vaihtovirralla. TIG-hitsauksessa käytettävät virtalähteet ovat olleet yleisesti muuntajia, joiden tuottama virta on tasavirtahitsausta varten tasasuunnattu tai vaihtovirtahitsausta varten jätetty tasasuuntaamatta. Nykyisin yleisimpiä ovat invertterit, jotka kykenevät tuottamaan pelkkää tasavirtaa tai myös vaihtovirtaa. Useimmissa inverttereissä vaihtovirran puolijaksojen suhde ja jopa taajuus on useimmiten säädettävissä, mikä ei ollut yleensä mahdollista hitsausmuuntajien aikakaudella.


title: TIG-hitsaus

text: Virtalähde voi kyetä vaihtelemaan hitsausvirtaa eli tuottamaan pulsseja, joiden aikana on käytössä pohjavirtaa suurempi pulssivirta. Pulssien taajuus voi vaihdella muutamista hertseistä satoihin hertseihin. Kehittyneissä laitteissa pulssien taajuuta, pituutta ja suuruutta voi säätää. Virran pulssituksen avulla saavutetaan kapeampi ja syvempi tunkeuma sekä pienempi lämmöntuonti, mikä auttaa hitsin laadun parantamisessa. Pulssitusta käytetään erityisesti ohuiden aineiden hitsauksessa.


title: TIG-hitsaus

text: Virtalähteessä voi olla jokin sytytystoiminto, kuten liftarc tai HF-sytytys. HF-toiminto on käytännössä välttämätön vaihtovirtahitsauksessa. Jos näitä valokaaren sytyttämistä helpottavia toimintoja ei ole, valokaari sytytetään raapaisemalla elektrodia hitsattavan kappaleen pintaan hitsausvirran ollessa kytkettynä.


title: TIG-hitsaus

text: Virtalähteen tärkeimpiä suoritusarvoja ovat maksimivirta, minimivirta, tyhjäkäyntijännite ja paloaikasuhteet. Usein tärkeä valintakriteeri on myös se, millaisen verkkoliitännän ja kuinka suuren verkkosulakkeen kone vaatii. Kolmivaihevirtaa on yleensä hankalammin saatavilla, ja tavanomaista käyttöä varten valitut sulakkeet kestävät yleensä korkeintaan 16 A:n kuorman, mikä voi rajoittaa hitsauslaitteen valintaa.


title: TIG-hitsaus

text: Hitsauspoltin on hitsauslaitteiston osa, jonka elektrodin ja työkappaleen välissä palaa valokaari, ja joka syöttää suojakaasua hitsauskohtaan. Hitsaaja pitää hitsausta suorittaessaan hitsauspoltinta kädessään. Hitsauspolttimessa on kytkin tai kytkimiä, joilla hitsaustapahtumaa hallitaan. Hitsauspolttimessa on paikat kaasusuuttimelle ja elektrodille. Elektrodi asennetaan polttimeen elektrodikoon mukaan valittavalla poltinkohtaisella kiristysholkilla. Suojakaasuvirtauksen parantamiseksi polttimeen voidaan asentaa kaasulinssi.


title: TIG-hitsaus

text: Hitsauspoltin on kytketty virtalähteeseen poltinkaapelilla. Poltinkaapelin sisällä kulkevat virtalähteen ohjaukseen tarvittavat signaalijohtimet, virtajohdin ja kaasuletku ja vesijäähdytetyn polttimen tapauksessa myös jäähdytysnesteletkut.


title: TIG-hitsaus

text: Elektrodien perusaine on poikkeuksetta volframi. Alumiinia hitsatessa voidaan käyttää puhdasta volframielektrodia, muita aineita hitsattaessa käytetään aina seostettuja elektrodeja. Elektrodeja lisäaineistetaan toriumilla, zirkoniumilla, ceriumilla ja lantaanilla. Useimmiten elektrodin kärki tulee teroittaa määrättyyn hitsaustilanteesta riippuvaan muotoon. Elektrodi on asetettava polttimeen siten, että sen ulkonema on sopiva.


title: TIG-hitsaus

text: Hitsauslaitteen parametreja voidaan muuttaa kauko-ohjaimilla hitsauspaikalla käymättä virtalähteen luona. Kauko-ohjaimilla voidaan säätää esimerkiksi hitsausvirtaa tai valita esiasetettuja asetuksia hitsauskoneen muistista. Tyypillinen kauko-ohjain on jalkapoljin jolla hitsaaja voi vaikuttaa hitsausvirtaan hitsauksen jatkuessa.


title: TIG-hitsaus

text: Suojakaasun tehtävänä on suojata hitsiä ja elektrodia ilman vaikutukselta ja jäähdyttää hitsauslaitteita. TIG-hitsauksessa suojakaasuna käytetään lähes aina argonia, mutta toisinaan myös heliumia ja näiden kaasujen seoksia. Argonia käyttäen voidaan hitsata kaikkia metalleja mitä TIG-prosessilla voi hitsata. Heliumia käytetään tavoiteltaessa parempaa tunkeumaa ja suurempaa hitsausnopeutta.


title: TIG-hitsaus

text: Varsinaisen suojakaasun lisäksi voidaan käyttää juurikaasua. Juurikaasu johdetaan hitsisauman takapuolelle, jotta vältetään sauman taustan hapettuminen ja saavutetaan siistimpi sauma.


title: TIG-hitsaus

text: Titaania ja muita reaktiivisia metalleja hitsattaessa hitsisaumaa on suojattava myös kauempaa kuin valokaaren läheisyydestä. Tällöin voidaan käyttää kaasulaatikkoa, joka suojaa valmista jäähtyvää hitsiä pidemmälle taaksepäin kuin polttimesta tuleva suojakaasuvirtaus.


title: TIG-hitsaus

text: Hitsaajan on valittava hitsauksessa käytettävä elektrodi, kaasuhylsy, suojakaasu ja hitsausarvot. Virtalaji valitaan hitsattavan aineen mukaan. Yleensä alumiinia hitsattaessa käytetään vaihtovirtaa ja rautametalleja hitsattaessa tasavirtaa. Hitsausvirta valitaan kappaleen pääasiassa ainevahvuuden, mutta myös virtalajin mukaan. Elektrodi ja kaasuhylsy valitaan hitsattavien aineiden, hitsausasennon, virtalajin ja virran suuruuden mukaan. Elektrodi on mahdollisesti teroitettava oikeaan muotoon hitsausta varten. Suojakaasuna käytetään useimmiten argonia, mutta joskus myös heliumia tai argonin ja heliumin seosta. Myös kaasunvirtaus on asetettava hitsaustilanteeseen sopivaksi.


title: TIG-hitsaus

text: Hitsattavat kappaleet on puhdistettava maalista, rasvasta, hapettumista ja muusta liasta. Usein kappaleisiin on tehtävä sopiva railo. Joskus kappaleita esilämmitetään.


title: TIG-hitsaus

text: Hitsaus aloitetaan sytyttämällä valokaari. Valokaaren sytyttäminen voi tapahtua useilla eri tavoilla käytettävästä laitteistosta riippuen. Kun valokaari on sytytetty valokaarella sulatetaan hitsin aloituskohtaan sula piste. Sulan muodostuttua voidaan sulaan lisätä lisäainetta. Tämän jälkeen siirretään hitsauspoltinta eteenpäin, sulatetaan hitsirailoa hieman ja lisätään taas lisäainetta. Näitä vaiheita toistetaan kunnes koko hitsi on hitsattu. Hitsaus lopetetaan kuljettamalla valokaarta hieman taaksepäin ja sammuttamalla kaari. Hitsaus voidaan suorittaa myös siten, että valokaarta kuljetetaan ja lisäainetta syötetään jatkuvasti. Hitsaus voidaan suorittaa myös ilman lisäainetta ainoastaan sulattamalla kappaleet yhteen.


title: TIG-hitsaus

text: Hitsi kappale voidaan hioa, puhdistaa teräsharjalla tai peitata. Hitsi saatetaan myös tarkastaa silmämääräisesti tai jollakin muulla tarkastusmenetelmällä.


title: Formula 1 -kausi 1976

text: Formula 1 -kausi 1976 oli 27. Formula 1 -kausi. Se alkoi 25. tammikuuta ja päättyi 24. lokakuuta 1976 16. kilpailun jälkeen.


title: Formula 1 -kausi 1976

text: Kausi muistetaan parhaiten McLarenin James Huntin ja Ferrarin Niki Laudan välisestä mestaruustaistelusta, joka ratkesi vasta viimeisen osakilpailun viimeisellä kierroksella Huntin hyväksi. Lisäksi Lauda kärsi Saksan GP:ssä vakavan onnettomuuden, ja oli lähellä menehtyä saamiinsa vammoihin.


title: Jeff Daniels

text: Jeffrey Warren ”Jeff” Daniels (s. 19. helmikuuta 1955 Athens, Georgia, Yhdysvallat) on yhdysvaltalainen näyttelijä, muusikko ja näytelmäkirjailija. Hän on esiintynyt sekä teatterissa (mm. Broadwaylla), televisiossa että elokuvissa. Hänen elokuvauransa alkoi Miloš Formanin vuoden 1981 elokuvasta "Ragtime – toivon ja vihan aika".


title: Jeff Daniels

text: Hän avioitui vuonna 1979 Kathleen Treadon kanssa.


title: Reino Cederberg

text: Kaarlo Reino Gerhardus Cederberg (3. maaliskuuta 1897 Tohmajärvi – 19. toukokuuta 1965 Pori) oli agronomi, sotilas ja IKL:n kansanedustaja. Hän tuli kansanedustaja K. R. Kareksen tilalle 8. huhtikuuta 1942 tämän kuoltua. Cederberg toimi kansanedustajana 5. huhtikuuta 1945 saakka.


title: Reino Cederberg

text: Cederberg oli vuosina 1920–1931 Helsingin suojeluskunnan tykistöpatterin komentaja. Sotilasarvoltaan Cederberg oli majuri vuodesta 1942.


title: Wilhelm Wahlforss

text: Emil Wilhelm Wahlforss (25. kesäkuuta 1891 Helsinki – 20. kesäkuuta 1969 Nauvo) oli suomalainen diplomi-insinööri ja vuorineuvos.


title: Wilhelm Wahlforss

text: Hänen äitinsä oli Emilia Elisabeth Långhjelm ja isänsä filosofian tohtori, professori Henrik Alfred Wahlforss. Vuonna 1917 hän meni naimisiin Siri Johanna Wreden (1894–1983) kanssa, jonka vanhemmat olivat vapaaherra Carolus Wrede ja Siri Söderhjelm. Wilhelm Wahlforssilla ja Siri Wredellä oli kaksi lasta: Christel (1918–) ja Susanna (1921–2008), myöhemmin Barner-Rasmussen. Christel avioitui ekonomi Georg Wilhelm Rosenlewin (s. 1907) kanssa, ja vuodesta 1953 alkaen he omistivat Paddaisten tilan Sauvossa.


title: Wilhelm Wahlforss

text: Wilhelm Wahlforss opiskeli Svenska Normallyceumissa, josta hän kirjoitti ylioppilaaksi 1911. Teknillisestä korkeakoulusta hän valmistui diplomi-insinööriksi 1916.


title: Wilhelm Wahlforss

text: Sisällissodan aikana Wilhelm Wahlforss oli suojeluskunnan johtaja ja hänen joukkonsa osallistuivat punaisten joukkojen puhdistuksiin läntisellä Uudellamaalla. Nummella hänen johtamansa joukkio ”mitä ilmeisimmin” teloitti useita kymmeniä punakaartilaisia.


title: Wilhelm Wahlforss

text: Wahlforss kävi opintomatkoilla Yhdysvalloissa 1919 ja Englannissa 1926.


title: Wilhelm Wahlforss

text: Vuonna 1916 Wahlforss oli piirtäjänä Nobelin asetehtailla Pietarissa. Turun Rautateollisuusosakeyhtiössä hän toimi konepajainsinöörinä 1916–1917. Fiskars Ab:ssä hän oli teknillisenä johtajana 1917–1919 ja teknillisenä johtajana Turun Rautateollisuusosakeyhtiössä 1919–1921. Lehtoniemi Oy:n toimitusjohtajana hän toimi 1921–1925 ja johtajana Oy Sofia Zweygberg Ab:ssa 1925–1926. Ab Wärtsilä Oy:n toimitusjohtajana 1926–1938 ja Wärtsilä-Yhtymä Oy:n pääjohtaja 1938–1961. Hän toimi myös Oy Wärtsilä Ab:n hallituksen puheenjohtajana 1939–1969.


title: Wilhelm Wahlforss

text: Kannuksensa Wahlforss hankki konepajateollisuuden kovaotteisena saneeraajana. Värtsilässä toiminut Ab Wärtsilä Oy oli keskikokoinen rautatehdas, jonka Wahlforss saneerasi raskaasti tappiollisesta yrityksestä runsaasti voittoa tuottavaksi pahimmalla pulakaudella 1930-luvun alussa. 1935 tapahtunut Kone ja Silta Oy:n osake-enemmistön myynti Wärtsilälle oli vuosikymmenen teollisuuskauppa, sillä kaupassa sulautui neljä yhtiötä (Wärtsilä, Kone ja Silta, Hietalahden telakka ja Crichton-Vulcanin telakka) yhdeksi Wärtsilä-Yhtymäksi. Työntekijöitä yhtymässä oli noin 6 000 vuonna 1938 ja sodan jälkeen yli 11 000. Wärtsilän merkitys sotakorvausten maksamisessa oli erittäin merkittävä, sillä sen tehtaat valmistivat yli 40 % kaikista metalliteollisuuden sotakorvaustuotteista.


title: Wilhelm Wahlforss

text: Wilhelm Wahlforss oli valtansa huipulla sodan jälkeen 1940-luvun lopulla ja 1950-luvun alkupuolella. Hän neuvotteli sotakorvauksista Neuvostoliiton kanssa ja oli mukana Pariisin rauhanneuvotteluissa 1947. Neuvostoliiton kanssa käydyissä kauppaneuvotteluissa Wahlforss oli mukana vuoteen 1954 saakka.


title: Wilhelm Wahlforss

text: Politiikkaan Wahlforss osallistui taustavaikuttajana ja toimimalla 1½ vuotta Espoon kauppalanvaltuutettuna ruotsalaisen kansanpuolueen edustajana.


title: Wilhelm Wahlforss

text: 1941 Wilhelm Wahlforssille myönnettiin vuorineuvoksen arvo. Teknillisen korkeakoulun tekniikan kunniatohtoriksi hänet vihittiin 1949.


title: Wilhelm Wahlforss

text: 1963 Wilhelm ja Siri Wahlforss ostivat Högsarin tilan Nauvosta. Tila oli aikaisemmin kuulunut maanviljelysneuvos Knut Schaumanille ja hänen leskelleen Dagny Schaumanille. Tilan kokonaisala oli noin 740 hehtaaria. Wilhelm Wahlforss kuoli tilallaan 1969.


title: Wilhelm Wahlforss

text: Jouluna 1966 Wärtsilä-yhtymä tilasi vuorineuvoksen juuri olleen 75-vuotispäivän kunniaksi omalta Vaasan telakaltaan Harmaja-luokan pelastusristeilijän, joka lahjoitettiin Suomen Meripelastusseuralle. Alus valmistui kesäksi 1968, sai nimen "Wilhelm Wahlforss" ja se sijoitettiin Kotkaan. Alus ehti palvella täydet neljä vuosikymmentä ennen käytöstä poistamistaan.


title: Valkeasaaren läpimurto

text: Valkeasaaren läpimurto oli jatkosodan taistelu, jossa puna-armeija mursi suomalaisten pääaseman Karjalankannaksella kesällä 1944.


title: Valkeasaaren läpimurto

text: Josif Stalin oli luvannut Teheranin kokouksessa 1943 tukea liittoutuneiden Normandian maihinnousua hyökkäämällä samaan aikaan idässä saksalaisia vastaan. Keväällä 1944 hän antoi Leningradin ja Karjalan rintaman komentajille käskyn suunnitella hyökkäys Suomeen. Tätä nimitetään historiankirjoituksessa myös neljänneksi strategiseksi iskuksi. Tavoitteena oli Suomen irrottaminen sodasta ja jopa miehittää se. Painopiste oli Karjalankannaksella, jonne keskitettiin kaksi armeijaa, noin 500 000 miestä. Leningradin rintaman komentaja Leonid Govorov suunnitteli hyökkäyksen painopisteeksi Valkeasaaren lohkon, joka oli noin seitsemän kilometriä leveä. Toukokuun aikana Valkeasaareen koottiin XXX kaartin armeijakunta, satakunta panssaria ja satoja lentokoneita.


title: Valkeasaaren läpimurto

text: Valkeasaaren lohkoa puolusti IV armeijakuntaan kuulunut Jussi Sihvon komentama suomalainen 10. divisioona. Rintamavastuussa oli jalkaväkirykmentti 1 (JR 1). Päämaja eikä armeijakunnan esikunta uskonut venäläisten hyökkäävän ennen heinäkuuta. Etulinjassa kuitenkin huomattiin välittömästi, mitä venäläiset suunnittelivat, ja viimeiset ilmatiedustelukuvat paljastivat suurhyökkäyksen suunnittelun. Kuvat kehitettiin vasta suurhyökkäyksen alettua.


title: Valkeasaaren läpimurto

text: Puna-armeijan hyökkäyksen painopistesuunnan (Valkeasaari) 6,7 kilometrin pituiselle lohkolle oli varattu kolmedivisioonainen kaartinarmeijakunta, jolla oli tukenaan muun muassa kolme rykmenttiä panssarivaunuja ja rynnäkkötykkejä. Lisäksi alueelle oli keskitetty divisioonien tykistön lisäksi kuusi tykistörykmenttiä sekä kranaatinheitin- ja raketinheitinrykmentti. Murtolohkon taistelua oli siis valmistautunut tukemaan 1 208 yli 75 mm:n tykkiä tai kranaatinheitintä. Rintamakilometriä kohden tämä teki siis yli 200 tykkikaliiperista asetta.


title: Valkeasaaren läpimurto

text: Valkeasaaren lohkoa puolusti suomalaisten kolmepataljoonainen JR 1.


title: Valkeasaaren läpimurto

text: Eräiden sotateoreettisten teorioiden mukaan menestyksellinen hyökkääminen vaatii taistelujoukkojen kolminkertaisen ylivoiman puolustajaan nähden. Valkeasaaren lohkolla puna-armeijan joukkojen ylivoimaisuus pataljoonina laskettuna oli suomalaisten 3 vastaan 36 jalkaväkipataljoonaa ja 12 panssaripataljoonaa. Yhteenlaskettuna suomalaisten alivoima oli siis 18-kertainen. Tykistön osalta puna-armeijan joukot olivat myös täysin ylivertaisia, joten taistelun tulos oli käytännössä jo etukäteen varma.


title: Valkeasaaren läpimurto

text: Suurhyökkäyksen käynnisti Neuvostoliiton 23. armeija 9. kesäkuuta kello 05.55 Suomen rintamalla ennennäkemättömällä tulivalmistelulla, tuhansien tykkien ja kranaatinheittimien tulella ja yli 200 lentokoneen pommituksilla. Jokaista rintamakilometriä kohden oli yli 200 tykkiä. Vajaata tuntia myöhemmin alkoi suomalaisten etulinjan puolustusasemien järjestelmällinen tuhoaminen suorasuuntausaseilla ja ilmavoimien iskuilla. Sen aikana pyrittiin tuhoamaan 200 ennalta määritettyä maalia ja tykistö ampui yli 81 100 ammusta. Tykkitulen jyly kantautui päämajaan Mikkeliin ja jopa Helsinkiin asti. Puolustusasemat sortuivat ja puolustajat lamaantuivat. Hiekansekainen multa tuprusi ilmaan sakeana, keltaisena pilvenä. Näkyvyys oli olematon ja jalkaväen aseet tukkeutuivat. Yleinen pakokauhu pystyttiin vielä pitämään kurissa. Iltapäivällä Sihvo kielsi takamaaston suluttamisen estääkseen sellaisen käsityksen syntymisen, että suomalaiset aloittaisivat vetäytymisen.


title: Valkeasaaren läpimurto

text: Illansuussa suomalaiset menettivät Mottorin ja Sormenkärjen tukikohdat. Etulinjaan sullottu JR 1 oli kärsinyt tuntuvia tappioita. 10. divisioonan kaikki reservit oli lähetetty tuloksettomiin vastaiskuihin menetettyjen asemien valtaamiseksi. JR 1 komentaja everstiluutnantti Viljanen pyysi divisioonan komentajalta vahvistuksia ”vaikka armeijakunnasta saakka”. Sihvo vastasi, ettei armeijakunnan esikuntaa voinut herättää keskellä yötä. Illalla huoltopäällikkö luutnantti Rytökoski oli pyytänyt lupaa noutaa Perkjärveltä ampumatarvikkeita mutta hänelle ilmoitettiin että määrättyjä liikennerajoja ei joukko-osastojen omilla ajoneuvoilla saanut ylittää. Joukot jäivät vaille näitä ampumatarvikkeita ja myöhemmin nämä kenttävarastossa olleet 30 000 kranaattia jäivät suomalaisten perääntyessä neuvostojoukkojen käsiin. Armeijakunnan tilannearvio oli vielä toiveikas; suurhyökkäykseen ei uskottu vieläkään. Esikuntarakennuksen lähellä nähtiin upseerien pelaavan tennistä ja pioneerien hoitavan ruohomattoa esikunnan saunan edustalla.


title: Valkeasaaren läpimurto

text: Kesäkuun 9. päivä oli vasta puna-armeijan valmisteleva hyökkäys, jossa se tunnusteli suomalaisten asemia ja pakotti 10. divisioonan reservit taisteluun. Varsinainen jalkaväen suurhyökkäys alkoi seuraavana aamuna kaksituntisen tulivalmistelun jälkeen. Valkeasaaren maastoa peitti 30 metriä korkea hiekka- ja pölypilvi, jonka yläpuolella leijui savumatto. (Nämä kuvaukset perustuvat silminnäkijöiden kokemuksiin, sillä taistelusta ei ole kuin yksi epäselvä valokuva). Nyt yleinen pakokauhu pääsi valloilleen. Monin paikoin suomalaiset eivät tehneet mitään vastarintaa. Silti lukuisat pesäkkeet ja yksittäiset sotilaat taistelivat katkeraan loppuun. Rintama luhistui T-34-panssarien vyöryessä esteettä tukilinjan läpi ja 10. D:n tykistön koko kalusto, 68 tykkiä, jäi vihollisen saaliiksi, koska vetohevoset ja traktorit olivat maatalous- ja linnoitustöissä. Neuvostojoukkojen hyökkäys eteni vauhdikkaasti. Panssarit raivasivat tietä jalkaväelle. Jalkaväki seurasi perässä tulittaen ja käsikranaatteja singoten.


title: Valkeasaaren läpimurto

text: Iltapäivällä 10. kesäkuuta 1944 JR 1 oli puolustuskyvytön. IV Armeijakunnan tykistöosasto oli luvannut toimittaa ammustäydennyksen Raivolan asemalle kello 12:een mennessä, mutta se ei koskaan saapunut perille. Rykmentti oli kärsinyt jo noin 900 miehen tappiot, 30 % koko vahvuudestaan. Puolet kaatui tai haavoittui, toinen puoli menetti hermonsa tai liittyi käpykaartiin. Kalustotappiot olivat talvi- ja jatkosodan suurimmat: iltaan mennessä Kannaksen 24 patteristosta oli menetetty seitsemää patteristoa vastaava kalusto, muun muassa molemmat järeät patteristot.


title: Valkeasaaren läpimurto

text: Puolustus ei murtunut siksi, että suomalaiset olisivat vuodattaneet verensä kuiviin. Massiivinen tulisokki lamautti jalkaväen. Taukoamaton kranaattikeskitys mursi yksittäisten taistelijoiden henkisen kestokyvyn.


title: Valkeasaaren läpimurto

text: Neuvostoliittolainen sotahistorioitsija M. Frolov sanoo Valkeasaaren läpimurron olleen ”Suuren isänmaallisen sodan” neljäs isku Neuvostoliiton vapauttamiseksi. Kaikkiaan iskuja oli 10. Frolov väittää Kannakselle keskitetyn 5 500 tykkiä ja kranaatinheitintä sekä lähes 900 raketinheitintä. Frolovin mukaan neuvostotykistö ampui Rajajoen-Valkeasaaren alueelle 10. kesäkuuta 1944 354 000 kranaattia. Keskitys oli siis hänen mukaansa Leningradin rintaman suurin siihen mennessä.


title: Valkeasaaren läpimurto

text: Valkeasaaren läpimurron myötä venäläiset olivat saaneet 20 kilometriä syvän ja 15 kilometriä leveän läpimurron pääasemaan. Mannerheim nimittääkin kesäkuun 10. päivää 1944 ”Suomen sotahistorian mustaksi päiväksi”. Suurhyökkäys tajuttiin todelliseksi ja armeijakunnan komentaja Taavetti Laatikainen anoi lupaa vetäytyä VT-asemaan. Pyyntö oli enää muodollinen, koska perääntyminen oli jo täydessä käynnissä paikoin jopa pakokauhunomaisesti.


title: Panem et circenses

text: Panem et circenses on latinankielinen lentävä lause, joka tarkoittaa suomeksi "leipää ja sirkushuveja".


title: Panem et circenses

text: Lausahdus on peräisin satiirirunoilija Juvenalikselta, jonka mukaan Rooman kansalla oli ollut kerran valta käsissään, mutta keisarikaudella se oli luopunut poliittisista oikeuksistaan ja vaati itselleen enää vain ilmaista viljaa ja ilmaisia sirkushuveja.


title: Panem et circenses

text: Nykyajan puitteissa käsite voidaan mieltää esimerkiksi siten, että tavallisen kansan valtaosa on liiaksi kiinnostunut viihteestä pysyäkseen selvillä politiikasta ja kansanedustajien tekemisistä, jotta voisi tai edes haluaisi puuttua yhteiskunnan epäkohtiin ja negatiivisiin kehityssuuntiin. Siinä missä Rooman valtakunnan aikana viihdettä tuotettiin esimerkiksi Colosseumin kaltaisten areenoiden tapahtumilla, voidaan nykyajan vastineena pitää esimerkiksi television välityksellä jaettua viihdettä.


title: Panem et circenses

text: Valtionjohdon näkökulmasta leipä ja sirkushuvit on keino johtaa kansan huomio merkityksettömiin mutta viihdyttäviin seikkoihin etenkin vaikeiden poliittisten päätösten valmistelu- ja toteutushetkellä. Propagandalla on samat tarkoitusperät.


title: Uschi Disl

text: Ursula (Uschi) Disl (s. 15. marraskuuta 1970 Bad Tölz) on saksalainen uransa lopettanut ampumahiihtäjä.


title: Uschi Disl

text: Hän voitti olympiakultaa viestissä 1998 sekä 2002, hopeaa viestistä 1992 ja 1994 ja sprintistä 1998 sekä 2002, pronssia 15 km 1994 ja 1998 sekä yhteislähdöstä 2006. Hän voitti kahdeksan maailmanmestaruutta ja saavutti yksitoista himmeämpää mitalia MM-kisoissa.


title: Uschi Disl

text: Uransa hän päätti kauden 2006 jälkeen.


title: Cannon

text: Cannon on yhdysvaltalaisen CBS:n vuosina 1971 – 1976 esittämä etsiväsarja. Sarjan päähenkilö on yksityisetsivä "Frank Cannon", jota esitti yhdysvaltalainen näyttelijä William Conrad. Frank Cannon oli eronnut poliisivoimista vaimonsa ja tyttärensä kuoltua. Hän laskutti rikkailta asiakkailtaan korkeita palkkioita pystyäkseen tarjoamaan apuaan myös varattomille asiakkaille. Sarjaa moitittiin tuolla ajalla araksi asiaksi nousseesta väkivallasta.


title: Houtskarin kirkko

text: Houtskarin kirkko on kirkkorakennus Houtskarissa, Turunmaan saaristossa. Se on muodoltaan tasavartinen ristikirkko. Kirkko on puinen, ja se on punamullattu. Se rakennettiin vuosina 1703–1704 ja sen rakentamisesta vastasi pohjalainen Erik Nilsson. Kirkko vastaa tyyliltään varhaisimpia lounais-suomalaisia puisia ristikirkkoja. Kirkossa on myös vuodelta 1887 peräisin oleva alttaritaulu, jonka on maalannut Victor Westerholm. Lisäksi kirkonpihan tuntumassa on tapuli, jonka alaosa on rakennettu vuonna 1753 ja yläosa vuonna 1871.


title: Houtskarin kirkko

text: Museovirasto on määritellyt Houtskarin kirkkoympäristön, johon kirkon ohella kuuluvat muun muassa vuonna 1860 rakennettu pappila ja vanha pitäjäntupa, valtakunnallisesti merkittäväksi rakennetuksi kulttuuriympäristöksi.


title: Georgian Airways

text:
Georgian Airways on georgialainen lentoyhtiö, jonka kotikenttä sijaitsee Tbilisissä.
Se lentää Eurooppaan ja Israeliin.


title: Georgian Airways

text: Heinäkuussa 2015:


title: SWAT (pelisarja)

text: SWAT on Sierran luoma pelisarja. Tehtävissä yleensä pelastetaan panttivankeja, pidätetään varkaita, tai suojellaan julkisuuden henkilöitä. Pelisarja perustuu Yhdysvaltain poliisin erikoisosastoon, SWAT:iin. Viimeisimmissä peleissä esitetään, että SWAT olisi maailmanpoliisi terroristeja vastaan. "SWAT"-sarjan omistaa tällä hetkellä Activision Blizzard.


title: Runko

text: Runko tarkoittaa minkä tahansa järjestelmän tai rakenteen välttämättömiä/tärkeimpiä osia joista muut osat ovat riippuvaisia.


title: Runko

text: Runko voi tarkoittaa esimerkiksi seuraavia:


title: Sporting Toulon Var

text: Sporting Toulon Var on ranskalainen jalkapalloseura, joka on perustettu vuonna 1944. Sen kotipaikka on eteläranskalaisessa Varin departementissa sijaitseva Toulonin kaupunki.


title: Ricco Groß

text: Ricco Groß (s. 22. elokuuta 1970 Schlema) on saksalainen entinen ampumahiihtäjä. Olympiakultaa hän on voittanut neljä kertaa 1992, 1994, 1998 ja 2006 viesteissä. Hopeaa on 10 kilometriltä vuosilta 1992 ja 1994 sekä viestistä 2002. Takaa-ajosta hänellä on pronssia vuodelta 2002. Groß on voittanut yhdeksän maailmanmestaruutta ja kaikkiaan 19 mitalia MM-kisoista. Groß ilmoitti lopettavansa uransa kauteen 2007.


title: Ricco Groß

text: Gross toimi vuosina 2015–2018 Venäjän miesten ampumahiihtomaajoukkueen päävalmentajana.


title: Arne Næss

text: Arne Dekke Eide Næss () oli norjalainen ympäristöfilosofi. Næss toimi Oslon yliopiston filosofian professorina vuosina 1939–1970. Hänet tunnetaan syväekologian perustajana. Hänen pääteoksensa on vuonna 1973 julkaistu "Ekologia, yhteiskunta ja elämäntapa".


title: Arne Næss

text: Toisen maailmansodan aikana Næss palveli agenttina maan sisällä toimineessa tiedusteluorganisaatio XU:ssa.


title: Arne Næss

text: Næssin ajattelu oli saanut vaikutteita Baruch Spinozalta, Mahatma Gandhilta ja buddhalaisuudesta. Hän oli nuorin Oslon yliopiston varsinaisen professuurin saanut henkilö. Tärkein vaikutin Næssin itsensä mukaan oli kuitenkin Rachel Carsonin kirja "Hiljainen kevät" (1962).


title: Arne Næss

text: Næss osallistui myös suoraan toimintaan luonnon puolesta. Vuonna 1970 hän kahliutui Mardalsfossenin vesipuiston kallioihin muiden mielenosoittajien kanssa ja kieltäytyi laskeutumasta ennen kuin patosuunnitelmista luovuttaisiin.


title: Arne Næss

text: Næss oli innokas vuorikiipeilijä. Hän oli vuorikiipeilijä ja liikemies Arne Næss Juniorin (1937–2004) setä sekä laivanomistaja Erling Dekke Næssin pikkuveli. Næss osallistui vuonna 1950 Pakistanissa Tirich Mir (7 708 m) vuoren ensimmäiselle valloitukselle.


title: Arne Næss

text: 1950-luvulla Næssin keskeinen filosofinen työ oli "Interpretation and Preciseness", joka keskittyi kielen tulkinnan ongelmiin. Næss siirtyi tavanomaisen analyyttisen filosofian parista syväekologian kannattajaksi.


title: George Widener

text: George Dunton Widener (10. kesäkuuta 1861 – 15. huhtikuuta 1912) oli yhdysvaltalainen miljärdööri ja raitiovaunupohatta, joka kuoli hukkumalla Titanicilla.


title: George Widener

text: Widener oli syntyjään philadelphialainen. Hän oli Hannah Josephine Duntonin (1836–1896) ja varakkaan yrittäjän Peter A. B. Widenerin (1834–1915) vanhin poika. Hän peri isältään Philadelphian suurimman raitiovaunuyrityksen ja kasvatti sitä yhä suuremmaksi.


title: George Widener

text: Widenerillä oli vaimo Eleanor ja poika Harry, joiden kanssa hän matkusti kevättalvella 1912 Eurooppaan, mm. Saksaan Yhdysvaltain pääkonsulin vieraaksi ja päättivät palata Titanicilla takaisin kotiin. George ja Eleanor matkustivat hytissä C-80 ja Harry hytissä C-82. 14. huhtikuuta Widenerit järjestivät aluksen á la carte -ravintolassa yksityiset päivälliset kapteeni Edward John Smithin kunniaksi ja ne jatkuivat myöhään yöhön laivan tupakkasalongissa. Laivan törmättyä jäävuoreen Eleanor pelastautui veneeseen nro 4, mutta George ja Harry hukkuivat laivan mukana. Kummankaan ruumista ei löydetty.


title: Ipecac Recordings

text: Ipecac Recordings on kalifornialainen riippumaton levy-yhtiö. Sen perustivat vuonna 1999 Greg Werckman ja Mike Patton (Faith No More, ex-Mr. Bungle, Fantômas, Tomahawk ja Peeping Tom).


title: Ipecac Recordings

text: Levy-yhtiö perustettiin alun perin ensimmäisen Fantômas-levyn julkaisua varten. "Ipecac" on myrkytysonnettomuuksissa käytettävä oksennuslääke.


title: Nomen est omen

text: Nomen est omen on latinankielinen lentävä lause, joka tarkoittaa suomeksi "nimi on enne".


title: Nomen est omen

text: Sanaleikinomainen ilmaisu perustuu Plautuksen näytelmään "Persa", jossa Toxilius-niminen orja neuvoo isäntäänsä ostamaan Lucris-nimisen orjattaren, koska tämän nimi muistuttaa enteellisesti sanaa "lucrum" (kauppavoitto).


title: Iniön kirkko

text: Iniön kirkko on kirkkorakennus Iniössä, Varsinais-Suomen maakunnassa. Se on nimetty Ruotsin prinsessa Sophia Wilhelminan mukaan, joka syntyi Tukholman kuninkaallisessa linnassa samoihin aikoihin, kun kirkko vihittiin käyttöön. Kirkko rakennettiin vuosina 1797–1800 Mikael Piimäsen johdolla.


title: Iniön kirkko

text: Kirkon alkuperäisistä piirustuksista puolestaan vastasi Johan Ahlström. Ennen rakennustöiden alkamista niihin teki muutoksia hovi-intendentti, arkkitehti Gustaf af Sillén. Kun kirkko vuonna 1880 paloi, laati arkkitehti C. J. von Heideken piirustukset korjaustöitä varten. Vuosina 1967–1968 kirkossa suoritettiin laajoja uudistamis- ja korjaustöitä, joiden aikana kirkon nykyinen ilme muovautui.


title: Iniön kirkko

text: Kirkon alttaritaulu on Wivi Munsterhjelmin käsialaa, ja se on peräisin vuodelta 1907. Saarnatuolin suunnittelemisesta on vastannut arkkitehti C. J. von Heideken, ja urut on rakentanut Hans Heinrich vuonna 1969.


title: Iniön kirkko

text: Museovirasto on määritellyt Iniön kirkkoa ympäröivän Iniön kirkonkylän valtakunnallisesti merkittäväksi rakennetuksi kulttuuriympäristöksi.


title: Finkenwärder

text: Finkenwärder oli saksalainen troolari, jonka kotisatama oli Hampuri. Alus oli tyypillinen syvänmeren kalastusalus, jonka pituus oli noin 35 metriä, leveys noin 6,5 metriä ja syväys 3,6 metriä. Voimanlähteenä sillä oli höyrykone. Alus upposi Selkämerellä pirtulastissa lähellä Yttergrundin majakkaa 31. tammikuuta 1925.


title: Finkenwärder

text: Alus oli ottanut 34 000 litran sprii- ja väkijuomalastin Hampurista eräältä väkijuomia välittävältä yhtiöltä, ja suuntasi virallisten tietojen mukaan päällikkö Herman Heinen komennossa Danzigin kautta Sundsvalliin. Todellisuudessa alus oli matkalla Pohjanlahden rannikolle Luvian ulkopuolelle, josta alkaen aluksen oli tarkoitus käydä pirtukauppaa matkallaan kohti pohjoista. Väkijuomien myynnistä vastasivat herra Forss sekä laivan taloudenhoitaja Jaenicke.


title: Finkenwärder

text: 27. tammikuuta 1925 laiva laski ankkurin Pietarinkarin kupeeseen Luvian edustalle, ja herra Forss poistui alukselta hankkimaan tilauksia mantereelta. Muutamassa päivässä laivalta myytiin kaikkiaan 250 kanisteria pirtua sekä muutamia väkijuomalaatikoita paikalla käyneiden neljän kalastusveneen miehistölle. Alus jatkoi matkaansa 31. tammikuuta kello yhdentoista aikaan aamulla, ja suuntasi kohti Siipyytä, josta Forssin oli määrä astua uudelleen laivaan. Alus kuitenkin ajoi täydellä höyryllä karille Hiidensillan matalikolla noin neljän aikaan iltapäivällä. Matalikkoa ei ollut merkitty Saksan Amiraliteetin merikarttoihin. Vesi laivan ruumassa nousi nopeasti, ja noin tuntia myöhemmin päällikkö miehistöineen jätti laivan ja suuntasi pelastusveneellä kohti Yttergrundin majakkaa, jonne he saapuivat puoli yhdeksän aikaan illalla.


title: Finkenwärder

text: Majakanvartijat majoittivat haaksirikkoiset ja tiedustelivat näiltä laivan lastia. Kun vastausta ei saatu, kävi majakkamestari Molander itse hylyllä seuraavana päivänä. Tuolloin alus oli jo pahasti kallellaan ja puolet sen kannesta oli veden alla. Hytit ja konehuone olivat veden peitossa. Molander palasi majakalle mukanaan 52 kanisteria spriitä. Merenkäynti muuttui ankaraksi, ja lopulta 6. helmikuuta alus hajosi ja vajosi merenpohjaan. Laivan lastina olleet 3 000 pirtukanisteria ajelehtivat lounaistuulen ajamina kohti rannikkoa. Tullilaitoksen alukset pelastivat merestä ja rannoilta noin tuhat kanisteria, mutta loput jäivät kadoksiin. Laivan päällikkö sekä taloudenhoitaja saivat suuret sakot salakuljetuksesta. Myynnistä saadut rahat, alkoholi sekä hylky varusteineen julistettiin menetetyksi valtiolle.


title: Vannes OC

text: Vannes OC on ranskalainen jalkapalloseura, joka on perustettu vuonna 1998 bretagnelaisessa Vannesin kaupungissa. Se nousi Ligue 2:een kauden 2007/08 päätteeksi. Seuraavalla kaudella se menestyi hyvin cup-kilpailuissa ja eteni Coupe de la Liguessä finaaliin saakka. FC Girondins de Bordeaux vei kuitenkin mestaruuden maalein 4–0. Kaudella 2010/11 Vannes ei enää kyennyt vastaamaan muiden Ligue 2 -seurojen vauhtiin, vaan putosi kauden päätteeksi Nationaliin.


title: Urbi et orbi

text: Urbi et orbi on latinankielinen lentävä lause, joka tarkoittaa suomeksi "kaupungille" (=Roomalle) "ja koko maanpiirille". Ilmaisua käytetään paavin siunauksesta ("benediktio"), jonka hän antaa suurina kirkollisina juhlapäivinä Pietarinkirkon aukiolla Rooman kaupungille ja koko maailmalle. Nimi tulee antiikin ajan roomalaisesta tavasta aloittaa julkiset tervehdykset näillä sanoilla, mutta itse siunaus ei ala näillä sanoilla. Siunauksesta voi saada aneen.


title: Bloomin oireyhtymä

text: Bloomin oireyhtymä on viidennentoista kromosomin geenimutaation aiheuttama oireisto, johon kuuluu mm. lyhytkasvuisuutta, kasvojen punoitusta ja valonarkuutta. Sairaus lisää leukemian riskiä ja voi aiheuttaa lisääntymiskyvyttömyyttä tai ainakin huomattavia hankaluuksia lisääntymisessä.


title: Bloomin oireyhtymä

text: On arvioitu, että 20 % oireistosta kärsivistä saa leukemian. Oireyhtymä on muita yleisempi aškenazijuutalaisilla, joiden keskuudessa sitä aiheuttavaa geenivirhettä kantaa noin yksi henkilö sadasta. Oireyhtymä periytyy peittyvästi.


title: Bloomin oireyhtymä

text: Jotkut potilaat ovat lievästi kehitysvammaisia. Oireisto on nimetty sen ensimmäisenä kuvanneen David Bloomin mukaan.


title: AS Yzeure

text: AS Yzeure on ranskalainen jalkapalloseura, joka on perustettu vuonna 1938. Sen kotipaikka Yzeure sijaitsee Ranskan keskiosassa Allierin departementissa.


title: Stig Strand

text: Strand voitti vuonna 1983 pujottelucupin yhdessä Ingemar Stenmarkin kanssa. Hän on voittanut kaksi maailmancupin osakilpailua pujottelussa.


title: Stig Strand

text: Strand lopetti uransa vuoden 1984 olympialaisten jälkeen. Myöhemmin hän on toiminut kommentaattorina Ruotsin televisiossa.


title: Besançon Racing Club

text: Besançon Racing Club on ranskalainen jalkapalloseura, joka on perustettu vuonna 1905. Sen kotipaikka on itäisessä Ranskassa Doubsin departementissa sijaitseva Besançon.


title: Polypii

text: Polypii eli monikiteinen pii on materiaali, jossa pii on kiteisessä muodossa. Sitä käytetään ohutkalvoissa ja johtavana transistorikanavana MOSFET- ja CMOS-piirien valmistuksessa. Näitä mikropiirejä varten monikiteinen pii kasvatetaan kaasufaasissa korkeassa lämpötilassa ja sitä doupataan runsaasti n- tai p-tyypin puolijohteeksi. Kvarsihiekasta puhdistettu monikiteistä piitä sulatettuna käytetään vedettäessä yksikiteisiä piitankoja, joista saadaan sahaamalla piikiekkoja. Helpommin valmistettava on sulasta piistä valettava monikiteinen aihio, josta sahataan ohuita polypiilevyjä aurinkokennojen valmistukseen. Näissä monikiteisissä aurinkokennoissa kiteet ovat yli 1 millimetrin kokoisia ja silminnähtävissä.


title: Polypii

text: Monikiteistä piitä voidaan kasvattaa suurille pinnoille aktiivisena tai doupattuna kalvona ohutkalvotransistoriksi (TFT) nestekidenäyttöihin. Polypiitä voidaan kasvattaa alhaisen paineen kaasufaasikasvatustekniikalla (LPCVD), plasma-avusteisella CVD:llä tai amorfisena kasvatetun piin kiteytettynä muotona, mutta nämä prosessit vaativat suhteellisen korkean lämpötilan (vähintään 300 °C). Tässä lämpötilassa monikiteistä piitä voidaan kasvattaa lasille, mutta ei muovimateriaalille. Muovimateriaalien käyttö substraattina mahdollistaisi taipuisat näytöt. Laserkiteytyksellä amorfinen pii voidaan kiteyttää muoville tuhoamatta tai sulattamatta muovia. Laserilla piikalvoon tuodaan nopeasti juuri sen verran energiaa, että kalvo sulaa ja kiteytyy uudelleen, mutta energia ei riitä muovin sulattamiseen. Raekoko voidaan saada mikrometreiksi tai jopa nanometreiksi.


title: Polypii

text: Polypiin etu amorfiseen piihin verrattuna on se, että varausten siirtäjien liikkuvuus voi olla useita kertoja parempi ja monikiteinen pii on pysyvämpää sähkökentässä. Tämä mahdollistaa monipuolisten ja nopeiden piirien tekemisen niin lasille kuin amorfiselle piille, mitä yhä tarvitaan niiden pienen vuotovirran vuoksi. Täydellistä polypiistä tehtyä aktiivista kalvoa tarvitaan myös kun halutaan esimerkiksi nestekidetekniikkaa käyttävään videoprojektoriin pieni pikselikoko.


title: Polypii

text: Monikiteinen pii on avainkomponentti integroiduissa piireissä, mikroprosessoreissa ja aurinkokennorakenteissa. Noin 30 % polypiimateriaalista käytetään aurinkopaneeleihin. On ennustettu, että pula monikiteisestä piistä haittaa lähivuosina aurinkokennojen tuotantoa.


title: Polypii

text: Suurimmat polypiin tuottajat ovat Hemlock Semiconductor, Wacker Chemie, REC, Tokuyama, MEMC, Mitsubishi (Japanissa ja Yhdysvalloissa) ja Sumitomo-Titanium. Lisäksi Kiinassa on useita pieniä monikiteistä piitä tuottavia laitoksia. Mainitut valmistajat tuottavat yli 7 5% maailman polypiistä (2006).


title: Kallon majakka

text: Kallon majakka on Porin Mäntyluodon edustalla Kallon saarella sijaitseva majakka.


title: Kallon majakka

text: Ensimmäinen loistokoju Kallon saarelle pystytettiin vuonna 1884. Sen valo sytytettiin ensi kerran 15. syyskuuta 1885. Majakan ensimmäinen sumumerkinantolaite oli vuodelta 1901 peräisin oleva käsikäyttöinen Hansenin sireeni.


title: Kallon majakka

text: Nykyinen rautaelementeistä koottu kahdeksankulmainen majakkatorni ja sen kyljessä oleva puurakenteinen loistonhoitajan asunto on rakennettu vuonna 1903 arkkitehti Gustaf Nyströmin suunnitelmien mukaan.


title: Kallon majakka

text: Vuonna 1906 käsikäyttöinen sumusireeni korvattiin kuulamoottoreilla ja kompressorilla toimivalla sireenillä, jolle rakennettiin erillinen konesuoja. Sumutorvi oli seitsemän metriä pitkä ja sen kidan halkaisija oli kolme metriä.


title: Kallon majakka

text: Majakassa oli kaksi erillistä päällekkäistä valolaitetta, joiden tunnuksina olivat toisistaan poikkeavat punavalkoiset vilkkuvalot. Valolaitteisto muutettiin ensin kaasukäyttöiseksi ja sitten sähkökäyttöiseksi 1930-luvulla, ja samalla myös sumumerkinantolaite korvattiin sähkökäyttöisellä nautofonilla.


title: Kallon majakka

text: Kallon majakka sekä sen jatkeena oleva punainen puinen loistonhoitajan asunto on Suomen kuvatuimpia majakoita, sillä Marjaniemen majakan lisäksi se on ainoa majakka, jonka juurelle voi ajaa henkilöautolla.


title: Parisit

text: Parisit () olivat Seine-joen keskijuoksun tienoilla asunut kelttiläisheimo toisen vuosisadan eaa. puolivälistä Rooman valtakunnan aikoihin.


title: Parisit

text: Heimon tärkein kaupunki () oli Lutetia Parisiorum, josta myöhemmin muodostui yksi roomalaisten provinssin Gallia Lugdunensisin tärkeimpiä kaupunkeja ja Pariisi, jonka nimi juontuu parisit-heimosta.


title: Parisit

text: Svessionien kanssa Pariisit osallistuivat Vercingetorixin johtamaan kapinaan vuonna 52 eaa.


title: Pyhän Henrikin katedraali

text: Pyhän Henrikin katedraali on Helsingissä, Ullanlinnan kaupunginosassa ja Mustekalan korttelissa sijaitseva roomalaiskatolinen kirkkorakennus. Se on rakennettu vuosina 1858–1860, ja se edustaa uusgotiikkaa. Kirkon suunnitteli saksalaissyntyinen arkkitehti Ernst Bernhard Lohrmann.


title: Pyhän Henrikin katedraali

text: Pyhän Henrikin kirkko siunattiin käyttöön 1860, mutta sen vihki vasta 14. syyskuuta 1904 Mohilevin arkkihiippakunnan arkkipiispa Jerzy Szembek. Modernin ajan ensimmäinen suomalainen katolinen pappi, isä Wilfrid von Christierson oli kirkkoherrana vuosina 1906–1911. Kirkosta tehtiin piispankirkko 1920, jolloin Suomesta tuli apostolinen vikaarikunta.


title: Pyhän Henrikin katedraali

text: Ulkoasultaan kirkko on säilynyt lähes koskemattomana, mutta sen sisätiloja uudistettiin vuonna 1981 arkkitehti Olof Hanssonin johdolla. Ulkoseiniä koristavat pyhän Henrikin, pyhän Pietarin ja pyhän Paavalin patsaat. Kirkon kuorissa sijaitsevaan alttariin on sijoitettu pyhän Cyprianuksen, Olavin sekä Birgitan pyhäinjäännöksiä. Kirkon piispanistuinta koristaa Suomen apostolisen vikaarikunnan ensimmäisen piispan, Mikael Buckxin, vaakuna. Alttarin etuseinässä on vitriini, johon asetettiin pyhän Henrikin reliikki tammikuussa 2000; alttarin yläpuolella on myöhäiskeskiaikainen triumfikrusifiksi.


title: Pyhän Henrikin katedraali

text: Kirkkosalin neljätoista ristintien asemaa on valettu Ranskassa 1800-luvulla. Salin seinillä on kaksitoista vihkiristiä kynttilöineen. Urkuparvella on tukholmalaisen Richard Jacobin tehtaan urut vuodelta 1967. Parven alla on muistotaulu Johannes Paavali II:n vierailusta Suomessa vuonna 1989. Urkuparvea kannattavissa pylväissä on marmoriset vihkivesiastiat. Kirkkosalin lasimaalaukset valmisti hollantilainen René Groene 1960-luvulla ja ne peruskorjattiin 2000-luvun alussa.


title: Pyhän Henrikin katedraali

text: Kirkon katon todettiin vuonna 2009 olevan romahtamisvaarassa. Katto uusittiin korjauksissa, jotka valmistuivat syksyllä 2010. Lahonneen ansaan pää uusittiin, samoin vaihdettiin kattopelti ja muita rakenteita. Pelti oli välillä punainen, mutta korjauksen jälkeen vihreä. Kellotornista löytyi pala vanhaa vihreää kattopeltiä, jonka perusteella Museovirasto hyväksyi värimuutoksen. Kellotapulin romahtamisvaarassa ollut yläosa uusittiin, ja sen luukut muutettiin avautuviksi. Myös ikkunamaalaukset ja penkkien polvituet uusittiin. Korjaustöitä rahoittivat Museovirasto, suomalaiset säätiöt ja yksityiset tahot sekä saksalainen Bonifatiuswerk-säätiö.


title: Limvuono

text: Limvuono () on Tanskassa sijaitseva matala salmi, joka erottaa Vendsyssel-Thyn saaren muusta Jyllannista ja Jyllannin niemimaasta. Se ylettyy Pohjanmerestä Kattegatin salmeen ja on noin 180 kilometriä pitkä ja muodoltaan hyvin epäsäännöllinen. Enimmillään se on 24 metriä syvä. Tärkein satamapaikka on Aalborg, jossa rautatie- ja maantiesilta ylittää Limvuonon.


title: Limvuono

text: Alun perin "Limvuono" on ollut nimensä mukaisesti Pohjanmereen yhteydessä oleva vuono. Vuonna 1825 tulvan seurauksena vuonon pohjukasta muodostui yhteys Kattegatiin ja Limvuonosta tuli salmi. Samalla Jyllannin pohjoisosasta, Vendsyssel-Thystä, tuli saari.


title: Limvuono

text: Tanskalainen kasvinsuojeluaineita valmistava Cheminova alkoi Länsi-Jyllannin tehtaallaan 1950-luvulla haudata myrkkyä Limvuonoon, ja 25 000 myrkkytynnyrin löytyminen 1981 oli Pohjoismaiden siihen asti pahin ympäristökatastrofi.


title: Tutkintapyyntö

text: Tutkintapyyntö on termi ja esitutkintaprosessin vireillepanotoimi, jota käytetään joissakin yhteyksissä rikosilmoitus-termin sijasta. Tutkintapyynnöllä ja rikosilmoituksella ei ole poliisin kannalta mitään eroa. Tutkintapyynnön saatuaan poliisi arvioi ensin, onko syytä epäillä rikosta, ja jos on, aloitetaan asiassa esitutkinta. Syytä epäillä -kynnys on matalin rikosprosessin tuntemista toimenpidekynnyksistä.Kyseessä on eräänlainen tutkinnalle saatava aikalisä, jota käytetään hyvin vakavissa rikoksissa.


title: Tutkintapyyntö

text: Laki ei tunne termejä tutkintapyyntö tai rikosilmoitus, vaan poliisille voi tehdä ainoastaan ilmoituksen mahdollisesta rikoksesta. Ilmoituksen pohjalta poliisi kirjaa sen rikosilmoituksena (R-ilmoitus), jos on syytä epäillä rikoksen tapahtuneen. Jos selvää syytä epäillä ei ole, poliisi kirjaa ilmoituksen sekailmoituksena (S-ilmoitus).


title: Tutkintapyyntö

text: Oikeuskäytännössä on katsottu, että mikäli poliisille annetut tiedot ovat perättömiä, tutkintapyyntö voi tulla kunnianloukkauksena arvioitavaksi, mikäli tietojen antajalla ei ole ollut perusteita pitää antamiaan tietoja paikkansapitävinä.


title: Tutkintapyyntö

text: Kirjassaan "Suuri kaalihuijaus" Tommi Uschanov pitää termiä tutkintapyyntö rikosilmoituksen kiertoilmauksena.


title: Viihdeuutiset

text: Viihdeuutiset oli MTV3:lla esitettävä ajankohtaisohjelma. Ohjelmassa kerrottiin tuoreimmat viihdeuutiset julkimoista, muotimaailmasta ja elokuvamaailmasta. Viimeinen viihdeuutisten lähetys esitettiin 10. joulukuuta 2009.


title: Viihdeuutiset

text: Viihdeuutiset alkoi vuoden 2005 alussa, silloin niitä juonsi Viivi Avellán. Vuonna 2007 juontajana oli Mari Kakko. Syksystä 2008 lähtien juontajana toimi Sanna Kiiski.


title: Palanderin talo (Hämeenlinna)

text: Palanderin talo on Hämeenlinnassa sijaitseva kotimuseo, jonka tavoitteena on kuvata 1900-luvun alun keskiluokkaisen porvariston elämänmuotoa kaupungissa. Vuonna 1995 avattu museo on Hämeenlinnan kaupungin historiallisen museon ylläpitämä.


title: Palanderin talo (Hämeenlinna)

text: Palanderin talo sijaitsee aivan Hämeenlinnan kaupungin keskustassa, Hämeenlinnan lyseon viereisessä korttelissa. Talon rakennutti 1860-luvulla kapteeni Anselm Grahn, mutta hän ei juurikaan itse asunut rakennuksessa, vaan antoi sen pääsääntöisesti vuokralle. Talo on saanut nimensä erään tunnetun vuokralaisensa, Edvard Wilhelm Palanderin, mukaan. Lehtori Palander asui perheineen talossa kaksikymmentä vuotta (1884–1904). Palanderit muuttivat vuonna 1906 nimensä Suolahdeksi – heistä on saanut alkunsa laaja ja Suomen historiassa merkittävä Suolahden suku.


title: Drowning Pool

text: Drowning Pool on yhdysvaltalainen vuonna 1996 perustettu metalliyhtye, joka on kotoisin Dallasista, Texasista. Se on julkaissut kolme levyä ja useita singlejä vuosina 2001-2006, kolmas albumi julkaistiin heinäkuussa 2007. Yhtyeen nykyiset jäsenet ovat Ryan McCombs, C.J. Pierce, Stevie Benton ja Mike Luce. Lisäksi entisiä jäseniä ovat edesmennyt Dave Williams sekä Jason Jones. Yhtyeen uusinta tuotantoa on Saw 3:n soundtrackillä kuultava kappale No More. Yhtyeen suosituimpia kappaleita ovat "Bodies" (joka oli vapaapainiohjelma ECW:en tunnusmusiikki), "Think", "Rise Up" (joka oli vapaapainiohjelma Smackdown!:in tunnusmusiikki) ja "Step Up".


title: Rytmikitara

text: Rytmikitara on kitarasta käytetty nimitys silloin, kun kitaristi soittaa kappaleeseen säestystä. Populaarimusiikissa säestys on usein rytmiä painottavaa, minkä takia säestävää kitaristia kutsutaan rytmi- tai komppikitaristiksi. Komppikitaristin säestävä soitto perustuu usein sointuihin, mutta se voi olla myös yksiäänistä. Soinnut ja yksiääniset säestyskuviot muodostavat usein lyhyitä ostinatoja tai riffejä, mutta pelkkien yksittäisten sointujen käyttö on yleistä.


title: Rytmikitara

text: Muusikko Freddie Green on sanonut:


title: Rytmikitara

text: The Who-yhtyeen kitaristi Pete Townshend on sanonut:


title: Morinit

text: Morinit, moriinit, () olivat belgeihin kuuluva kansakunta Galliassa. Heidän kielestään tiedetään hyvin vähän, mutta yksi heidän kaupungeistaan, nykyään Boulogne-sur-Mer, oli Zosimoksen mukaan nimeltään "Bononia".


title: Morinit

text: Morinit asuivat vesistöjen ympäröimissä kylissä lampien keskellä. Rooman valtakunta alisti heidät valtaansa vuosina 33 eaa.-23 eaa..


title: Scoresbynsalmi

text: Scoresbynsalmi (grönlanniksi "Kangertittivaq", ) on itäisessä Grönlannissa sijaitseva vuono. Se on noin 350 kilometriä pitkä ja on maailman pisin vuono. Lisäksi se on yksi syvimmista vuonoista: Syvin kohta vuonossa on yli 1,5 kilometriä syvä. Scoresbynsalmen alueen suurin asutus on Ittoqqortoormiit. Lisäksi salmessa sijaitsee suurehko saari, Milnenmaa.


title: Pakkoliikkeisyys

text: Pakkoliikkeisyys tarkoittaa raajojen tai ruumiin tahattomia liikkeitä.


title: Pakkoliikkeisyys

text: Pakkoliikkeisyyttä esiintyy usein isoaivojen sisäosissa sijaitsevien tyvitumakkeiden vaurioiduttua. Pakkoliikkeisyydestä tavallisimpia ovat korea, atetoosi, koreoatetoosi ja hemiballismi.


title: Molossit

text: Molossit (, ) oli Molossiassa Epeiroksessa asunut antiikin aikainen kansa, joka oli siirtynyt sinne Thessaliasta mykeneläisellä kaudella. Heistä tuli ajan myötä voimakkain Epeiroksen kansoista tai heimoista, joihin kuuluivat heidän lisäkseen thesprotit, jotka asuivat heistä etelään, ja khaonit, jotka asuivat heistä koilliseen. Molossien maista pohjoiseen elivät illyrialaiset.


title: Molossit

text: Molossit uskoivat polveutuvansa Neoptelemoksen pojasta Molossoksesta. Merkittävin molossien hallitsijasuvun jäsenistä oli Pyrrhos.


title: Gunnar Suolahti

text:
Gunnar Wilhelm Suolahti (vuoteen 1906 Palander; 16. syyskuuta 1876 Hämeenlinna – 26. joulukuuta 1933 Helsinki) oli suomalainen historiantutkija, filosofian tohtori ja Helsingin yliopiston professori. Vanhemmat olivat lehtori Edvard Wilhelm Palander ja Aurora Kockström. Hänen puolisonsa oli vuodesta 1912 lähtien Ilta Emilia Bonsdorff ja heidän poikansa oli historiantutkija Jaakko Suolahti. Gunnar Suolahden veljiä olivat lääketieteen tohtori, kenraali Eino Suolahti ja kieltentutkija Hugo Suolahti.
Gunnar Palander vietti lapsuutensa Hämeenlinnassa, jonka kuuluisasta Hämeenlinnan Lyseosta hän kirjoitti ylioppilaaksi vuonna 1894. Kouluaikana hänen historianopettajanaan toimi useita historiankirjoja kirjoittanut K. O. Lindeqvist, joka sai taitavalla opetuksellaan nuoren Palanderin kiinnostumaan historiasta. Sama linja jatkui kun hän yliopistossa opiskellessaan sai opettajakseen J. R. Danielson-Kalmarin. Palanderin opinnot etenivät joutuisasti ja vuonna 1898 hän suoritti filosofian kandidaatin tutkinnon ja lisensiaatiksi hän valmistui vuonna 1901. Seuraavana vuonna hänet nimitettiin Aleksanterin yliopiston historian dosentiksi.
Danielson-Kalmarin vaikutuksesta väitöskirjaansa valmisteleva Gunnar Suolahti seurasi Leipzigissa lukuvuoden 1898–1899 Karl Lamprechtin opetusta. Lamprecht oli kiistelty historioitsija, jonka mielestä oli tutkittava ennemmin kollektiivisia ilmiöitä kuin yksilöitä ja yksittäisiä tapahtumia sekä etsittävä historiasta lainalaisuuksia. Lamprechtin menetelmä teki Suolahteen suuren vaikutuksen ja hän totesi Lamprechtin opetuksessa kuulevansa selvemmin asioita, joita hän oli itsekin miettinyt. Eino Jutikkalan mukaan ”Suolahti laajensi Suomen historiantutkimuksen piiriä sisältämään kollektivistisesti käsitellyn yhteiskunnan, jokapäiväisen elämän ja mentaliteettien historian”. Suolahti ei kuitenkaan omaksunut Lamprechtin ajattelua kritiikittömästi eikä väheksynyt politiikan ja henkilöhistorian merkitystä. Hän ei myöskään omaksunut Lamprechtin käsityksiä historian lainalaisuuksista.


title: Gunnar Suolahti

text: Dosenttina Suolahti toimi useita eri kertoja Suomen, Venäjän ja Pohjoismaiden historia sekä yleisen historian professorien viransijaisena. Hänet nimitettiin kuitenkin vuonna 1918 historian ylimääräiseksi professoriksi. Vasta vuonna 1929 hän sai haltuunsa Suomen ja Skandinavian historian professorin oppituolin. Hänen yliopistolliseen virkaansa kuului myös toimiminen yliopiston sijaiskanslerin sihteerinä vuosina 1903–1905. Hän oli myös ylioppilastutkintolautakunnan jäsen vuosina 1920–1923. Hämäläis-Osakunnan kuraattorina hän oli vuosina 1906–1908, sen v.t. inspehtorina vuosina 1925–1926 sekä vakinaisena vuodet 1926–1930. Hän toimi useiden tieteellisten yhdistysten johtotehtävissä. Näitä olivat muun muassa Suomen historiallinen seura, Historiallinen Yhdistys, Suomen kirkkohistoriallinen seura ja Suomen sukututkimusseura.


title: Sarvikuono (Dürer)

text: Sarvikuono on saksalaisen taidemaalarin ja -graafikon Albrecht Dürerin vuonna 1515 luoma puupiirros. Kuva perustuu tuntemattoman taiteilijan kirjalliseen kuvaukseen ja kevyeen luonnokseen aiemmin samana vuonna Lissaboniin saapuneesta intiansarvikuonosta. Dürer ei koskaan nähnyt itse sarvikuonoa, joka oli lajinsa ensimmäinen elävä edustaja Euroopassa Rooman valtakunnan aikojen jälkeen. Vuoden 1515 loppupuolella Portugalin kuningas Emanuel I lähetti sarvikuonon lahjana paavi Leo X:lle, mutta se kuoli haaksirikossa Italian rannikon edustalla vuoden 1516 alussa. Elävää sarvikuonoa ei tämän jälkeen nähty Euroopassa ennen Filip II:n hoviin Intiasta noin vuonna 1579 saapunutta yksilöä.


title: Sarvikuono (Dürer)

text: "Sarvikuonon" anatomian epätarkkuuksista huolimatta Dürerin puupiirroksesta tuli Euroopassa hyvin suosittu, ja sitä kopioitiin lukuisia kertoja seuraavan kolmen vuosisadan aikana. Sitä pidettiin luotettavana kuvauksena sarvikuonosta 1700-luvun loppupuolelle saakka. Lopulta erityisesti Eurooppaa 1740- ja 1750-luvuilla kiertäneestä sarvikuono Clarasta tehdyt realistisemmat piirrokset ja maalaukset korvasivat sen. Dürerin puupiirroksesta on sanottu, että ”luultavasti millään muulla kuvalla eläimestä ei ole ollut yhtä syvää vaikutusta taiteeseen”.


title: Sarvikuono (Dürer)

text: Sarvikuonon matka Intiasta Italiaan oli seurausta monimutkaisista valtapolitiikan manöövereistä. Cambayn (nykyisen Gujaratin) sulttaani lahjoitti eläimen Goan portugalilaiselle kuvernöörille Afonso de Albuquerquelle lieventääkseen katkeruutta, jota Portugalin territorio-oikeuksien menetys hänelle aiheutti. Kuvernööri lähetti sen edelleen Lissaboniin lieventääkseen kuningas Emanuel I:n raivoa tehtävän epäonnistumisen takia.


title: Sarvikuono (Dürer)

text: Tuohon aikaan eri maiden hallitsijat lähettivät ajoittain toisilleen lahjaksi eksoottisia eläimiä pidettäviksi niille tarkoitetuissa ”menagerioissa”. Sarvikuono purjehti "Nossa Senhora da Ajuda" -laivalla, joka lähti Goasta tammikuussa 1515.


title: Sarvikuono (Dürer)

text: 120 päivää kestäneen matkan jälkeen sarvikuono pääsi maihin Portugalissa, lähellä manueliinisen Belémin tornin rakennuspaikkaa. Tornin konsolien alle lisättiin myöhemmin sarvikuonon pään muotoiset gargoilit. Sarvikuonoa ei oltu nähty Euroopassa Rooman valtakunnan aikojen jälkeen: siitä oli tullut jokseenkin myyttinen tarueläin, joka yhdistettiin ajoittain bestiaareissa yksisarviseen, joten elävän yksilön saapuminen aiheutti sensaation.


title: Sarvikuono (Dürer)

text: Oppineet ja uteliaat tutkivat sarvikuonoa, ja ihmeellistä eläintä kuvailevia kirjeitä lähetettiin ympäri Eurooppaa. Varhaisin eläimestä tunnettu piirros kuvittaa firenzeläisen Giovanni Giacomo Pennin "poemettoa", joka julkaistiin Roomassa 13. heinäkuuta 1515, alle kahdeksan viikkoa sarvikuonon Lissaboniin saapumisen jälkeen.. Ainoa tunnettu alkuperäinen kappale runosta on Biblioteca Colombinassa Sevillassa.


title: Sarvikuono (Dürer)

text: Eksoottista eläintä pidettiin kuningas Emanuelin menageriassa Ribeiran palatsissa Lissabonissa erotettuna kuninkaan norsuista ja muista suurpedoista, jotka olivat Estaúsin palatsissa. Pyhän kolminaisuuden päivänä 3. kesäkuuta Emanuel järjesti taistelun sarvikuonon ja hänen kokoelmastaan haetun nuoren norsun välille kokeillakseen Plinius vanhemman kertomusta norsun ja sarvikuonon välisestä vihollisuudesta. Sarvikuono eteni hitaasti ja päättäväisesti vastustajaansa kohti, mutta norsu, joka ei ollut tottunut näytöstä katsomaan tulleeseen äänekkääseen väkijoukkoon, pakeni kentältä paniikissa ennen yhtäkään iskua.